**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 12 Απριλίου 2021, ημέρα Δευτέρα και ώρα 14.10΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Μάξιμου Χαρακόπουλου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Σύστημα Εσωτερικού Ελέγχου του Δημόσιου Τομέα, Σύμβουλος Ακεραιότητας στη δημόσια διοίκηση και άλλες διατάξεις για τη δημόσια διοίκηση και την τοπική αυτοδιοίκηση». (4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Εσωτερικών, κ. Μαυρουδής (Μάκης) Βορίδης, ο Αναπληρωτής Υπουργός Εσωτερικών κ. Στυλιανός Πέτσας, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ.: Γεώργιος Σπανουδάκης, Πρόεδρος της Ένωσης Αποφοίτων της Εθνικής Σχολής Δημόσιας Διοίκησης, Έφη Κόκκα, Διευθύντρια του Ινστιτούτου Εσωτερικών Ελεγκτών Ελλάδας, Δημήτριος Μπράτης, Προεδρεύων της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων, Χαράλαμπος Ξύδης, Πρόεδρος του Ελληνικού Ινστιτούτου κατά της Απάτης (ACFE), Διονύσιος Λιναρδάτος, Πρόεδρος της Ομοσπονδίας Εργαζομένων Ανεξάρτητων Αρχών, Κωνσταντίνος Κωστόπουλος, Αντιπρόεδρος του Ελεγκτικού Συνεδρίου, Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδας, Βέτα Πανουτσάκου, Πρόεδρος της Ομοσπονδίας Συλλόγων Υπαλλήλων Αιρετών Περιφερειών Ελλάδας, Γρηγόρης Κωνσταντέλλος, Μέλος Δ.Σ. της Κεντρικής Ένωσης Δήμων Ελλάδος και Πρόεδρος της Επιτροπής Θεσμών και Διαφάνειας αυτής, Αντωνία Κασσωτάκη, Πρόεδρος του Πανελλήνιου Συλλόγου Οικονομικών Επιθεωρητών του Υπουργείου Οικονομικών, Παρασκευή Δραμαλιώτη, Πρόεδρος του Εθνικού Κέντρου Δημόσιας Διοίκησης και Αυτοδιοίκησης και Παναγιώτης Νίκας, Περιφερειάρχης Πελοποννήσου, εκπρόσωπος της Ένωσης Περιφερειών Ελλάδας.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Ζαχαριάδης Κωνσταντίνος, Καλαματιανός Διονύσιος – Χαράλαμπος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Δελής Ιωάννης, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Σύστημα Εσωτερικού Ελέγχου του Δημόσιου Τομέα, Σύμβουλος Ακεραιότητας στη δημόσια διοίκηση και άλλες διατάξεις για τη δημόσια διοίκηση και την τοπική αυτοδιοίκηση.

Είναι η τέταρτη και τελευταία συνεδρίαση του νομοσχεδίου και η δεύτερη ανάγνωση, κατά την οποία είθισται, κύριε Υπουργέ, να ενσωματώνονται παρατηρήσεις που έγιναν είτε από τους Εισηγητές και τους Ειδικούς Αγορητές των κομμάτων είτε από τους φορείς που κατέθεσαν τις παρατηρήσεις τους στο νομοσχέδιο.

Πριν δώσω, λοιπόν, τον λόγο στους Εισηγητές και τους Ειδικούς Αγορητές των κομμάτων, ήθελα να ρωτήσω, κύριε Υπουργέ, αν έχετε να κάνετε ανακοινώσεις είτε επί του νομοσχεδίου είτε για την τροπολογία που κατατέθηκε.

Τον λόγο έχει ο Υπουργός Εσωτερικών, κ. Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Ευχαριστώ κύριε Πρόεδρε.

Κατ’ αρχάς να σας πω ως προς το πρώτο ότι κάποιες νομοτεχνικές, όχι όμως εκτεταμένες, θα ενσωματώσουμε μέχρι την Ολομέλεια. Επομένως, στη διαδικασία της Επιτροπής τώρα, το νομοσχέδιο παραμένει ως έχει, δεν έχουμε να καταθέσουμε κάτι και ως προς αυτό προχωρούμε έτσι.

Έχουμε πει ότι θα κατατεθεί μια τροπολογία ή θα κατατεθεί αυτή η τροπολογία σήμερα, σύμφωνα με τον προγραμματισμό, απλώς θα κατατεθεί και αυτή για την Ολομέλεια. Η τροπολογία αυτή έχει έξι σημεία, έξι άρθρα τα οποία ρυθμίζει και επομένως δεν είναι και αυτή εκτεταμένη, είναι σχετικά περιορισμένη, θα τη δουν οι συνάδελφοι, δεν έχουν πρόβλημα.

Στο τρίτο, για το νομοθετικό μας προγραμματισμό και τις εργασίες της Επιτροπής σας, κύριε Πρόεδρε, ήθελα να επισημάνω το εξής ότι μετά την τοποθέτηση που έκανε η κυρία Τζάκρη, με την οποία εμείς διαβλέπουμε μια σημαντική αλλαγή στη θέση του ΣΥΡΙΖΑ στο θέμα της ψήφου των αποδήμων, την οποία και χαιρετίζουμε, νομίζουμε ότι «ανοίγει ο δρόμος» για να αρθούν οι περιορισμοί, οι οποίοι υπάρχουν στον ήδη ψηφισθέντα νόμο και γι’ αυτό, ακολουθώντας λίγο έτσι και την πρακτική που δεν ακολουθήθηκε, αλλά εξαγγέλθηκε του ΣΥΡΙΖΑ, το «Με ένα άρθρο και ένα νόμο» αν θυμάστε, με ένα άρθρο και ένα νόμο, λοιπόν, θα καταθέσουμε σήμερα σχετικό νόμο, με τον οποίο θα καταργούμε όλους τους περιορισμούς που υπάρχουν στον ήδη ψηφισθέντα νόμο για τους αποδήμους Έλληνες, για να ασκήσουν το εκλογικό τους δικαίωμα στον τόπο κατοικίας τους.

Θυμίζω ότι αυτοί είναι όλοι Έλληνες πολίτες, είναι όλοι εγγεγραμμένοι στους εκλογικούς καταλόγους. Έχουμε βάλει περιορισμό ότι πρέπει να αποδεικνύουν, για να ασκήσουν το εκλογικό τους δικαίωμα στον τόπο κατοικίας τους, έχει τεθεί περιορισμός από το νόμο ότι πρέπει να αποδείξουν διετή διαμονή στην Ελλάδα την τελευταία 35ετία και επίσης ότι πρέπει να έχουν κάνει φορολογική δήλωση το τρέχον έτος ή το προηγούμενο του τρέχοντος έτους.

Εκείνο, λοιπόν, το οποίο κάνουμε είναι ότι θα συμφωνήσουμε με την τοποθέτηση της κας Τζάκρη ότι είναι προσβλητική και υποτιμητική για τους αποδήμους μας, αυτοί οι περιορισμοί και καταθέτουμε ένα πολύ μικρό νομοσχέδιο, ενός άρθρου, το οποίο θα καταθέσουμε σήμερα και ελπίζουμε, κύριε Πρόεδρε ότι θα γίνει ένας προγραμματισμός, ώστε ενδεχομένως να ξεκινήσει η συζήτηση, αυτό εξαρτάται από το Κοινοβούλιο, αυτού του σχεδίου νόμου την Πέμπτη στην Επιτροπή.

Επομένως, ως προς τα άμεσα σχέδια της Κυβέρνησης είναι αυτό και μένει βέβαια ο προγραμματισμός για τον οποίο σας έχω μιλήσει, για το προτεινόμενο νομοσχέδιο, για την αλλαγή του εκλογικού νόμου στην Αυτοδιοίκηση, το οποίο ελπίζουμε ότι θα το έχουμε καταθέσει μέχρι το τέλος του μηνός.

Αυτά, κύριε Πρόεδρε. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ(Προέδρος της Επιτροπής):** Ευχαριστούμε πολύ. Είναι ιδιαίτερα θετικό αν βρεθεί η απαραίτητη πλειοψηφία των δύο τρίτων προκειμένου να διευρυνθεί η δυνατότητα ψήφου των Ελλήνων του εξωτερικού στον τόπο της κατοικίας τους. Ο προγραμματισμός των συνεδριάσεων θα συζητηθεί στη Διάσκεψη των Προέδρων, θέλω να πιστεύω ότι θα έχουμε τη δυνατότητα σύντομα να συζητήσουμε τη νομοθετική σας πρωτοβουλία που κινείται σε πνεύμα συναινετικό.

Καλώ στο βήμα τον Εισηγητή της Πλειοψηφίας, τον βουλευτή Κοζάνης της Νέας Δημοκρατίας, τον κ. Κωνσταντινίδη, για να αναπτύξει τις τελικές παρατηρήσεις του όσον αφορά το σχέδιο νόμου που συζητούμε για το σύστημα εσωτερικού ελέγχου του δημοσίου τομέα, τον σύμβουλο ακεραιότητας στη δημόσια διοίκηση και άλλες διατάξεις για τη δημόσια διοίκηση και την τοπική αυτοδιοίκηση.

Τον λόγο έχει ο κ. Κωνσταντινίδης.

**ΕΥΣΤΑΘΙΟΣ ΚΩΣΤΑΝΤΙΝΙΔΗΣ(Εισηγητής της Πλειοψηφίας):** Κύριε Υπουργέ, κυρίες και κύριοι συνάδελφοι, από κεκτημένη αντιπολιτευτική ταχύτητα, μόνο έτσι μπορώ να εξηγήσω την άρνησή σας να ψηφίσετε το συγκεκριμένο σχέδιο νόμου. Ένα νομοθέτημα που σκοπό έχει να πάει βήματα μπροστά τη δημόσια διοίκηση, που εξοπλίζει τους φορείς με εργαλεία που έχουν δοκιμαστεί στον ιδιωτικό αλλά και στον δημόσιο τομέα προηγμένων κρατών. Μια πρωτοβουλία η οποία πατάει επάνω και συνιστά ουσιώδη βελτίωση προηγούμενων ατελών προσπαθειών, η οποία δηλαδή δεν αποτελεί ξενιστή για την έννομη τάξη μας. Έναν νόμο που ενσωματώνει στο εθνικό δίκαιο και παρέχει στη διοίκηση μέσα και στόχους που αποτελούν συστάσεις διεθνών οργανισμών για τη χρηστή διοίκηση και για την αντιμετώπιση της διαφθοράς του ΟΟΣΑ, της GRECO και της Ευρωπαϊκής Ένωσης, μεθόδους που έχει υιοθετήσει ήδη το ελεγκτικό μας συνέδριο, το οποίο έχει επισημάνει προς την πολιτεία την αναγκαιότητα εφαρμογής του εσωτερικού ελέγχου βάσει διεθνών κανόνων και προτύπων.

Και επειδή για τους λόγους αυτούς δεν μπορούσατε να είστε αντίθετοι με την έννοια του εσωτερικού ελέγχου, η κοινοβουλευτική σας κριτική εδράστηκε σε αφόρητες υποθέσεις και εξαντλητικές λεπτομέρειες, ενώ στην πραγματικότητα είναι φανερή, από τα άρθρα του πρώτου, αλλά και του έκτου μέρους, η επιμελής και οργανωμένη δουλειά που έχει γίνει προκειμένου το σύστημα εσωτερικού ελέγχου και τα όργανά του να αποτελέσουν χρήσιμα εφόδια για τη δημόσια διοίκηση, ενόψει μάλιστα του ότι υπολείπονται ρυθμίσεις που θα εξειδικευθούν με τη δευτερογενή νομοθεσία όπως προβλέπουν οι εξουσιοδοτικές και μεταβατικές διατάξεις. Γι’ αυτό στην κατά άρθρον συζήτηση σας είπα ότι ψάχνετε ψύλλους στα άχυρα για να καταψηφίσετε τον κορμό του νομοσχεδίου. Το κοινοβουλευτικά συνεπές θα ήταν να ψηφίσετε ναι επί της αρχής, να καταθέσετε τις τυχόν βελτιώσεις σας και να καταψήφισε τα άρθρα με τα οποία διαφωνείτε.

Να πω ότι είναι ένα θέμα που εγείρει ιδεολογικές συγκρούσεις να το καταλάβω, τεχνικό εργαλείο είναι, η εφαρμογή του ξεκίνησε από τις επιχειρήσεις και σταδιακά επεκτάθηκε σε όλους τους οργανισμούς και σε όλα τα συστήματα του κόσμου, από τα καπιταλιστικά μέχρι τα μαρξιστικά. «Σιγά να μην το εφάρμοσε το κομμουνιστικό κόμμα της Σοβιετικής Ένωσης, κύριε Υπουργέ» θα πει κάποιος. Ναι, είναι η απάντηση, το εφάρμοσε. Αν κάνετε μία αναζήτηση με τη λέξη “audit” στη Wikipedia ανάμεσα στα παραδείγματα του εσωτερικού ελέγχου θα βρείτε και την κεντρική ελεγκτική επιτροπή του κομμουνιστικού κόμματος της Σοβιετικής Ένωσης, η οποία λειτούργησε από το 1921 ως το 1990 ως εποπτικό όργανο του κόμματος και βρισκόταν κάτω από την κεντρική επιτροπή στο πλαίσιο της εσωκομματικής ιεραρχίας.

Η κεντρική λοιπόν αυτή ελεγκτική επιτροπή επόπτευε την ταχεία και σωστή διαχείριση των υποθέσεων από τα κεντρικά όργανα του κόμματος και ήλεγχε τους λογαριασμούς του ταμείου και των επιχειρήσεων της κεντρικής επιτροπής. Τυπική μονάδα εσωτερικού ελέγχου. Σημείωση, δεν πρέπει να συγχέεται με ένα άλλο όργανο ελέγχου την κεντρική επιτροπή ελέγχου που ήταν ανώτατο πειθαρχικό σώμα του κομμουνιστικού κόμματος και επέβλεπε την κομματική πειθαρχία των μελών και των υποψήφιων μελών.

Έτσι, εξηγείται ίσως η αγωνία του καλού συναδέλφου, του κυρίου Συντυχάκη, ο οποίος ανησύχησε μήπως γίνει όργανο για τον έλεγχο των φρονημάτων των υπαλλήλων. Όμως, δεν θα συμβεί αυτό, γιατί πρόκειται για διαφορετικούς οργανισμούς. Πρόκειται για διαφορετικά συστήματα. Κάποτε όσοι ήθελαν να ασκήσουν κριτική στο κρατικίστικο ελληνικό μοντέλο μιλούσαν για σοβιετία, αλλά εν προκειμένω, μας ξεπέρασε ακόμα και ο μπολσεβικισμός.

Είναι, λοιπόν, οξύμωρο, εσείς, που υπερασπίζεστε υποτίθεται τον ρόλο του δημόσιου τομέα, να αντιτίθεστε επί της αρχής σε μία παρέμβαση που τον αναβαθμίζει. Να αρνείστε, δηλαδή, την ενίσχυση των διοικήσεων και των εργαζομένων και τελικά τη βελτίωση των υπηρεσιών προς τον πολίτη, παράλληλα με την εξοικονόμηση πόρων για τον φορολογούμενο ως αποτέλεσμα της χρηστής διαχείρισης.

Εμείς τι λέμε; Ότι δεν μπορεί να έχει ο ιδιωτικός τομέας στη φαρέτρα του όλα τα σύγχρονα εργαλεία και τις μεθόδους και ο δημόσιος να υπολείπεται. Ξέρετε δεν θα σας πουν μόνο οπισθοδρομικούς, θα σας πουν ότι δεν θέλετε και την αντιμετώπιση φαινομένων διαφθοράς, δεδομένου ότι ο εσωτερικός έλεγχος αποτελεί εγνωσμένο μέσο για τη διερεύνηση και την καταπολέμησή τους.

Τα ίδια ισχύουν και για τον θεσμό του συμβούλου ακεραιότητας, που εισάγεται με το δεύτερο μέρος και επίσης στοχεύει στη στήριξη των δημοσίων υπαλλήλων και την πρόληψη περιστατικών προσβολής της ακεραιότητας τους και παραβίασης της νομιμότητας. Και σε αυτή τη θεσμική καινοτομία επιδείξατε την ίδια ανεξήγητη εναντίωση. Όλα αυτά ενώ στη διαδικασία νομοθέτησης, αλλά και στα στάδια της κατάρτισης και της στελέχωσης των οργάνων εμπλέκονται ανεξάρτητοι φορείς υψηλού κύρους, όπως η Αρχή Διαφάνειας, το Εθνικό Κέντρο Δημόσιας Διοίκησης και Αυτοδιοίκησης και το Ελεγκτικό Συνέδριο. Δεν είναι μόνο οι νέοι θεσμοί και τα οφέλη που προσδοκούμε από την εφαρμογή τους, είναι και οι υπόλοιπες ρυθμίσεις του νομοσχεδίου, με τις οποίες δε μπορείτε πειστικά να διαφωνήσετε. Είναι το άρθρο 34 με το οποίο δίνεται η δυνατότητα στους υπαλλήλους Ιδιωτικού Δικαίου Αορίστου Χρόνου των ΟΤΑ Α΄ βαθμού να επιλεγούν σε θέσεις γενικών διευθυντών.

Το άρθρο 37 που δίνει τη δυνατότητα σε υπαλλήλους που έχουν εκλεγεί σε όλες τις βαθμίδες της Τοπικής Αυτοδιοίκησης να μετατεθούν, να αποσπαστούν κατά τη θητεία τους στην πλησιέστερη υπηρεσία του Δήμου όπου εξελέγησαν, ακόμη και αν υπηρετούν σε παραμεθόριο περιοχή.

Είναι τα άρθρα 39 και 40 για την αντιμετώπιση εγκλημάτων κατά της γενετήσιας ελευθερίας και της ζωής.

Τα άρθρα 41 και 47 για την κινητικότητα των υπαλλήλων.

Το άρθρο 42, με το οποίο ρυθμίζεται το θέμα της προσωπικής διαφοράς για τους δημοτικούς αστυνομικούς.

Είναι τα άρθρα 49 και 51, που δίνουν ευελιξία από τους ΟΤΑ για την εύρυθμη λειτουργία τους για την ευχερέστερη διαχείριση των πόρων τους και την αντιμετώπιση προβλημάτων που προκύπτουν λόγω της πανδημίας.

Το άρθρο 50, για την αξιοποίηση δωρεών σε σεισμόπληκτες περιοχές.

Είναι το 53, για την παράταση της θητείας των καταστατικών οργάνων των ισραηλιτικών κοινοτήτων, όταν λόγω της πανδημίας δεν έχουν διενεργηθεί οι αρχαιρεσίες για την ανάδειξη των οργάνων τους.

Δεν θα τα ψηφίσετε όλα αυτά κυρίες και κύριοι συνάδελφοι; Θα τα ψηφίσετε. Όμως, ακόμα και εκείνα που φαίνονται δευτερεύοντα, αλλά είναι σημαντικά για τη διοίκηση, για τους δημοσίους υπαλλήλους. Δείτε παράδειγμα αχρείαστης πολυπλοκότητας που θέτει ο Πρόεδρος του Παραρτήματος Υπαλλήλων Περιφέρειας Δυτικής Μακεδονίας μαζί με την εύστοχη νομίζω νομοτεχνική βελτίωση για το άρθρο 35, την οποία και καταθέτω. Ανάμεσα στα δέντρα που κλάδεψε χειριστής μηχανήματος, τα οποία εμπόδιζαν την κυκλοφορία σε επαρχιακή οδό υπήρχε και μία καστανιά. Με αποτέλεσμα μετά από καταγγελία να κληθεί σε απολογία ο υπάλληλος.

Τώρα, για το ζήτημα της νομικής υποστήριξης μια τέτοια περίπτωση να μπλέξουμε ολόκληρη την ιεραρχία ή να πάμε σε μια απόφαση από την οικονομική επιτροπή, με εισήγηση του άμεσου προϊσταμένου που γνωρίζει τα στοιχεία της υπόθεσης;

Το δεύτερο υποθέτω. Θα καταθέσω όμως και το αίτημα, κύριε Υπουργέ, των Συλλόγων Υπαλλήλων της Περιφέρειας και των Δήμων Κοζάνης και Πτολεμαΐδας που άπτεται πρωτίστως των οικονομικών για την επέκταση της παροχής επιδόματος προβληματικών περιοχών στους υπαλλήλους των πόλεων αυτών - που παραδόξως εξαιρούνται από τη σχετική ρύθμιση- και παρακαλώ για την ικανοποίησή του.

Αλλά εσείς σκαλώσατε στα 38, 48 και 54. Το άρθρο 38 για τις αρμοδιότητες των Οικονομικών Επιτροπών Δήμων και Περιφερειών, για το οποίο κάνατε τόση φασαρία. Μέχρι ότι καταργούνται τα δημοκρατικά εκλεγμένα όργανα μας είπατε.

Ποια είναι η αλήθεια; Οι ρυθμίσεις αναφέρονται στη δυνατότητα πρόσληψης προσωπικού για την κάλυψη έκτακτων αναγκών μεταξύ των οποίων και δικηγόρων, να αποφασίζει για τα τέλη των κοιμητηρίων, ήμαρτον δηλαδή, να κηρύσσει την αναγκαστική απαλλοτρίωση ακινήτου όταν υπάρχει προηγούμενη, όμως, πράξη του Υπουργικού Συμβουλίου.

Το άρθρο 48 που δίνει τη δυνατότητα σε μηχανικούς ΠΕ και ΤΕ, που απασχολούνται με σύμβαση εργασίας ιδιωτικού δικαίου ορισμένου χρόνου, στο σχεδιασμό, τη διοικητική υποστήριξη, την εκτέλεση έργων, προγραμμάτων κ.λπ., του δικαιώματος δηλαδή προσυπογραφής εγγράφων αρμοδιότητάς τους, για την οποία ρύθμιση ο εκπρόσωπος της ΚΕΔΕ, μας είπε ότι πρέπει να επεκταθεί και σε άλλες ειδικότητες. Εσείς, μας είπατε ότι «τέλος πάντων για τους μικρούς δήμους το καταλαβαίνουμε, αλλά όχι για τους μεγάλους». Τότε, ψηφίστε το νομοσχέδιο, ψηφίστε το άρθρο και διατυπώστε τη σχετική επιφύλαξη σας, για να καταγραφεί. Μη λέτε, ότι θα καταψηφίσετε το όλον, γιατί οι μηχανικοί θα υπογράφουν και για τους μικρούς και για τους μεγάλους δήμους. Είναι υπερβολικό.

Είπατε επίσης, ότι οι 8μηνίτες μηχανικοί θα υπογράφουν ότι τους ζητούν οι προϊστάμενοι τους. Αλήθεια, ποια εξάρτηση έχουν και γιατί τους αποδίδετε μειωμένες αντιστάσεις; Πώς τους στοχοποιείτε έτσι; Τι θα πει 8μηνίτες; Εργαζόμενοι με συμβάσεις ορισμένου χρόνου είναι και επιστήμονες, που ασκούν κανονικά τα καθήκοντά τους. Γιατί τους υποτιμάτε; Γιατί τους αφαιρείτε το δικαίωμα της υπογραφής; Γιατί τους το αμφισβητείτε;

Τέλος, το άρθρο 54 για το διορισμό μέλους ανεξάρτητης αρχής σε θέση υψηλότερης βαθμίδας, για πλήρη θητεία. Και τι δεν μας είπατε γι’ αυτό και να πω, ότι δεν σας ενημέρωσε, δεν σας προετοίμασε ο Υπουργός κ. Βορίδης, κατά τη διάρκεια της συζήτησης. Το έκανε, σας χτύπησε τα καμπανάκια, αλλά εσείς εκεί. Τι προέκυψε, εκτός από την ορθή ανάλυσή του για την καθαρή γραμματική και την αχρείαστη τελολογική ερμηνεία της διάταξης; Χθες ο ΣΥΡΙΖΑ είχε εφαρμόσει αυτό, που σήμερα κατακεραυνώνει. Είχατε προτείνει την ανανέωση θητείας μέλους ανεξάρτητης αρχής, για την οποία επί τρεις ημέρες διαρρηγνύετε τα ιμάτιά σας. Το πρόβλημα με τις επαναλαμβανόμενες αστοχίες σας, δεν είναι ότι κάτι σας ξέφυγε, κάτι δεν ξέρατε, κάπου βιαστήκατε. Έχει να κάνει με το γεγονός, ότι η στάση σας απέναντι στις θεσμικές λειτουργίες και στην πολιτική ζωή είναι ευκαιριακή. Δεν εδράζεται σε θέσεις, αλλά σε αντιθέσεις και στοχεύει στις αντιπαραθέσεις. Δεν προσδιορίζεστε, αλλά ετεροπροσδιορίζεστε. Όταν έχεις ομοιογενές και ξεκάθαρο πολιτικό πλαίσιο, ακόμα κι αν αγνοείς ένα γεγονός, δύσκολα θα υποπέσεις σε τέτοιες αντιφάσεις. Όσο όμως θα σκέφτεστε και θα λειτουργείτε μικροπολιτικά, τόσο θα εκτίθεστε από την αγεφύρωτη διάσταση ανάμεσα στις πρακτικές της εξουσίας που ασκήσατε εχθές, με την καταγγελτική αντιπολίτευση που εκφράζετε σήμερα.

Εμείς, λοιπόν, αποδεδειγμένα νοιαζόμαστε τόσο για τον ιδιωτικό όσο και για το δημόσιο τομέα. Ο ιδιωτικός, είναι αυτός που παράγει τον πλούτο και καταφέρνει να εξασφαλίζει υψηλού επιπέδου υπηρεσίες για τον πολίτη. Όμως, οι επιπτώσεις της πανδημίας έπληξαν ασύγκριτα περισσότερο τον ιδιωτικό τομέα και γι’ αυτό απαιτούνται ισχυρές αντισταθμιστικές παρεμβάσεις. Ο Αναπληρωτής Υπουργός, κ. Πέτσας, συμμετείχε το Σάββατο σε ηλεκτρονική διαβούλευση κυβερνητικού κλιμακίου, με εκπροσώπους παραγωγικών φορέων της ΠΕ Κοζάνης, της περιοχής που υπέστη την εντονότερη πίεση από την πανδημία, τα πιο παρατεταμένα περιοριστικά μέτρα και τις πιο επώδυνες οικονομικές επιπτώσεις και εισέπραξε την αγωνία των ανθρώπων της αγοράς και την ανάγκη στήριξης της τοπικής κοινωνίας. Την προηγούμενη φορά αναφέρθηκα στις σωρευτικές απειλές για την περιοχή και τις πιέσεις τόσο από την απολιγνιτοποίηση όσο και την υγειονομική κρίση που βιώνει ο τόπος μου και ζήτησα από την Κυβέρνηση να συνεχίσει και να εντείνει τις παρεμβάσεις της. Στην τηλεδιάσκεψη συζήτησαν μέτρα για την τιθάσευση του επίμονου επιδημιολογικού φορτίου και την επανέναρξη της αγοράς και ειδικό οριζόντιο πρόγραμμα στήριξης των επαγγελματιών, ακόμα και στο πλαίσιο του μεταβατικού προγράμματος για την απολιγνιτοποίηση. Οι πρώτοι δικαιούχοι των προγραμμάτων της δίκαιης μετάβασης, πρέπει να είναι οι τοπικές επιχειρήσεις και γι’ αυτό θα σας εγχειρήσω σχετική πρόταση για πρόγραμμα κάλυψης των ασφαλιστικών εισφορών, για εργοδότες και εργαζόμενους, όπως πρώτοι δικαιούχοι πρέπει να είναι οι κάτοικοι της περιοχής στο νέο ενεργειακό μοντέλο και γι’ αυτό έχω ζητήσει τη συμμετοχή τους στα επενδυτικά πρότζεκτ, που βρίσκονται σε εξέλιξη στη δυτική Μακεδονία. Όμως, τα προβλήματα για τον τόπο μου δεν σταματούν εδώ, κύριε Υπουργέ.

Χθες, είχαμε σύσκεψη βουλευτών της περιφέρειας Δυτικής Μακεδονίας με τον περιφερειάρχη, ο οποίος μας ενημέρωσε για τις εκτεταμένες καταστροφές από τον παγετό, που έπληξαν όχι μόνο τη δυτική Μακεδονία, αλλά και τη Θεσσαλία και την Κεντρική Μακεδονία. Έχω μιλήσει με παραγωγούς από όλες τις περιοχές της περιφερειακής ενότητας, οι οποίοι είναι δενδροκαλλιεργητές και έχουν υποστεί τεράστιες ζημιές. Υπάρχει το θεσμικό πλαίσιο, το ψηφίσαμε για τον Ιανό και ενισχύεται από το νόμο για την κρατική αρωγή, που θα αποτελέσει σημαντικό όπλο για την αντιμετώπιση τέτοιων φαινομένων.

Το ξέρουμε ότι θα σας έχουμε δίπλα μας και στην αντιμετώπιση αυτού του οξύτατου προβλήματος, όπως αποδείξατε και σε άλλες περιοχές, σε αντίστοιχες περιπτώσεις. Σας ευχαριστώ θερμά.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Πράγματι, οι ζημιές που προκλήθηκαν από τον προχθεσινό παγετό, είναι πάρα πολύ έντονες και στη Θεσσαλία και στην Μακεδονία. Θέλω να πιστεύω ότι τα αντανακλαστικά του κρατικού μηχανισμού θα είναι γρήγορα, προκειμένου να υπάρξει καταγραφή των ζημιών και κυρίως έγκαιρες και δίκαιες αποζημιώσεις. Δυστυχώς, τα τελευταία χρόνια, σε αλλεπάλληλες ζημιές οι παραγωγοί έχουν ταλαιπωρηθεί αναμένοντας χρονοβόρες διαδικασίες για την καταβολή των αποζημιώσεων, ιδιαίτερα όταν αυτές δεν καλύπτονται από τον κανονισμό λειτουργίας του ΕΛΓΑ και είναι υποχρεωμένοι να καταφύγουν στις κρατικές οικονομικές ενισχύσεις, τις γνωστές στους αγρότες μας ως ΠΣΕΑ.

Τον λόγο έχει ο κ. Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Κύριε Πρόεδρε, κύριε Υπουργέ, κυρίες και κύριοι συνάδελφοι, η αλήθεια είναι ότι σήμερα προσπαθούσα να δω τι θα πούμε πάλι στη δεύτερη ανάγνωση, γιατί έχουμε μιλήσει αρκετά και εμείς και οι φορείς. Όπως είπα και την προηγούμενη φορά, κάθε φορά που είτε ένας φορέας μιλούσε είτε μας έστελνε υπόμνημα, μας έπειθε όλο και περισσότερο για τις ατέλειες ή τις αστοχίες που έχει το συγκεκριμένο νομοσχέδιο. Ακόμα, σε αυτά τα άρθρα, στη γενική τους φιλοσοφία, δεν ακούσαμε και ιδιαίτερες αντιρρήσεις ούτε από εμάς ούτε από τα περισσότερα κόμματα της αντιπολίτευσης και μιλάω για τον εσωτερικό έλεγχο. Το κυρίως, όπως είπε και ο Υπουργός, κομμάτι του συγκεκριμένου νομοσχεδίου.

Βέβαια, η αλήθεια είναι ότι από τα 65 άρθρα και τις μεταβατικές διατάξεις, σε περισσότερα από τα μισά είτε υπήρξαν αντιδράσεις από τους φορείς είτε υπήρξαν οι εκπεφρασμένες πλέον, από το σύνολο σχεδόν της αντιπολίτευσης, αντιρρήσεις με το πνεύμα και με όλα αυτά που θέλετε να ψηφίσετε. Αυτός είναι και ένας λόγος, κύριε Υπουργέ, το αντιλαμβάνεστε κι ας θεωρείτε σε όλες σας τις ομιλίες ότι δεν σας κάνουμε το χατίρι και δεν υπερψηφίζουμε το τόσο καλό νομοσχέδιο. Μας το επαναλαμβάνει συνέχεια και ο συνάδελφος, ο Εισηγητής Πλειοψηφίας.

Έλεγα, όμως, σήμερα να σας πω την αλήθεια να μην αναφερθώ καθόλου σε εσάς, γιατί σας πήρε τη δόξα μέσα στο Σαββατοκύριακο ο Αναπληρωτής Υπουργός. Αφού απάντησε σε εμάς στην κατ’ άρθρον συζήτηση, σχετικά με το πρόγραμμα Αντώνης Τρίτσης, βγήκε πράγματι το ίδιο βράδυ η ΚΥΑ για τα λεγόμενα πλαφόν του Τρίτση. Μετά ακολούθησε μία σειρά τηλεφωνημάτων από δημάρχους, οι οποίοι ήταν σε απόγνωση. Επειδή, καταλαβαίνουμε ότι ένα κύριο ζήτημα, το ζήτημα της τοπικής αυτοδιοίκησης και των πόρων που δημιουργήθηκαν, πραγματικά καίει όλη τη χώρα, έλεγα να αναφερθώ σε όλη μου την ομιλία σε αυτό το κομμάτι.

Βέβαια, δεν μας αφήνετε κύριε Υπουργέ. Η αλήθεια είναι ότι και τροπολογία μας φέρνετε, μας το είχατε πει ότι θα μας φέρνατε, αλλά δεν την είχαμε δει και σήμερα, με ένα πυροτέχνημα μας ανακοινώσατε πριν από λίγο για την ψήφο των αποδήμων. Το ανακοινώσατε, φυσικά, το πρωί σε τηλεοπτικό σταθμό ότι θα μας φέρετε ένα άρθρο, ένα νόμο που θα αλλάζετε το νόμο, που εσείς οι ίδιοι φέρατε πέρσι. Σας έκανε μία ανάλυση, ο κ. Ζαχαριάδης την προηγούμενη φορά, αν και όχι νομικός, αλλά επειδή ξέρει ότι απευθύνεται σε νομικό, τι σημαίνει στρεψοδικία και ήρθατε σήμερα να μας το επιβεβαιώσετε με τον καλύτερο δυνατό τρόπο.

Το πυροτέχνημα, λοιπόν - και διαβάζω της κυρίας Τζάκρη την ανακοίνωση που μόλις έβγαλε - προσπαθεί να διαστρέψει την πραγματικότητα και να παραπλανήσει τους Έλληνες της Διασποράς, τα γεγονότα όμως, μιλούν από μόνα τους. Ο ΣΥΡΙΖΑ-Προοδευτική Συμμαχία ήταν το κόμμα που σύστησε νομοπαρασκευαστική επιτροπή για τη διευκόλυνση της ψήφου των αποδήμων - κάναμε πολύ μεγάλη συζήτηση πέρσι και ήταν από τις πρώτες μας εμπειρίες ως καινούργιοι κοινοβουλευτικοί - χωρίς την οποία δεν θα υπερψηφιζόταν ο νόμος για τη διευκόλυνση της ψήφου των Αποδήμων. Η πρόταση του άρθρου 54 παράγραφος 4 του Συντάγματος προέβλεπε ότι έως πέντε Βουλευτές εκλέγονται σε ευρύτερες εκλογικές περιφέρειες μόνιμης εγκατάστασης Απόδημου Ελληνισμού, με ενιαίο ψηφοδέλτιο σε κάθε μία από αυτές, χωρίς περιορισμούς άλλους πλην της ιδιότητας του Έλληνα πολίτη. Μάλιστα, εξηγούσε από ό,τι ενθυμούμαι, γιατί το μελετήσαμε αρκετά επιμένω ως καινούργιοι εμείς κοινοβουλευτικοί, για να καταλάβουμε και τις προτάσεις των κομμάτων, γιατί, όπως πολύ καλά γνωρίζετε χρειάζεται αυξημένη πλειοψηφία και μάλιστα, τότε ο Πρωθυπουργός ο κύριος Μητσοτάκης, ο ίδιος είχε παρουσιάσει ως την ψήφο που τελικά φέρατε, αφού απορρίψατε όμως την πρότασή μας, η οποία είχε περάσει με 160 προ της αναθεωρήσεως, εσείς θεωρήσατε ότι δεν πρέπει να έρθει στην αναθεώρηση του Συντάγματος και δεν το περάσατε. Τελικά, ο ίδιος ο Πρωθυπουργός, ο Κυριάκος Μητσοτάκης και ο τότε Υπουργός Εσωτερικών ο κύριος Θεοδωρικάκος ανακοίνωσαν και από τη Βουλή, αλλά και στο δημόσιο λόγο ότι πρόκειται για μία προσπάθεια εξεύρεσης συναινέσεων, αυτές τις οποίες δεν θέλετε συνήθως, εσείς που όπως μας δηλώσατε, αλλά ο Κυριάκος Μητσοτάκης και επειδή τον υποχρέωνε το Σύνταγμα, αλλά και επειδή ήθελε να δείξει και μία ευρύτερη συναίνεση – ήταν φρέσκος τότε Πρωθυπουργός, ακόμα οι μεσσιανικοί χαρακτηρισμοί προς το πρόσωπό του από τα φίλια μέσα ήταν πολύ πρόσφατοι - οπότε σε μία ένδειξη μεγαλοψυχίας και ευρύτερων συναινέσεων και εθνικής ομόνοιας φέρατε ένα νομοσχέδιο και υπερψηφίστηκε τελικά σχεδόν από τη μεγάλη πλειοψηφία του Κοινοβουλίου, το οποίο είχε τους περιορισμούς τους οποίους λέγατε και τώρα, έρχεστε και διαστρέφοντας και διαστρεβλώνοντας τα λόγια της κυρίας Τζάκρη, που αναφερόταν προφανώς στην πρόταση του ΣΥΡΙΖΑ κατά τη Συνταγματική Αναθεώρηση, μας λέτε ότι πρέπει να φύγουν τελείως οι περιορισμοί, τους οποίους είχε ψηφίσει το σύνολο σχεδόν της Ελληνικής Βουλής, με πρωτοβουλία προφανώς δική σας, της Πλειοψηφίας.

Εμείς, λοιπόν, επανερχόμαστε στην πρότασή μας και λέμε, αν θέλετε να την τροποποιήσουμε και αν συμφωνούν και τα υπόλοιπα κόμματα, τέσσερις έδρες Βουλευτών Επικρατείας να κατανέμονται για την εκπροσώπηση των Ελλήνων που είναι μόνιμα εγκατεστημένοι στο εξωτερικό, ανά γεωγραφικές ενότητες Ευρώπης, Βόρειας, Κεντρικής και Νότιας Αμερικής, άρα Αμερικής, Ωκεανίας, αφού έχουμε μεγάλο Απόδημο Ελληνισμό εκεί και των υπολοίπων χωρών και να γίνεται αυτοτελώς με ενιαίο ψηφοδέλτιο σε καθεμία από τις γεωγραφικές αυτές ενότητες. Αν θέλετε, λοιπόν, αφού θα φέρετε την τροποποίηση, μπορούμε να συμφωνήσουμε σε ένα σκέλος, το οποίο θα είναι και σύμφωνο με όλες της τις νομικές και πολιτικές απόψεις που έχουν κατατεθεί τα τελευταία 40 χρόνια στο δημόσιο διάλογο και βάσει κάποιας προφανώς κοινής, όπως έγινε και πριν, αποδοχής από τα περισσότερα κόμματα του Ελληνικού Κοινοβουλίου, αν πιστεύετε ότι πρέπει να υπάρξει τροπολογία, ιδού η Ρόδος ιδού και το πήδημα. Σε αυτά νομίζω θα έχουμε πολύ χρόνο, αφού θα το φέρετε σήμερα, να το συζητήσουμε πολύ εκτενώς, θα γίνει από ό,τι κατάλαβα και κεντρικό πολιτικό ζήτημα.

Θα κάνω μόνο μία αναφορά από τις τροπολογίες που φέρατε στο άρθρο 4, στο οποίο στην πραγματικότητα προσθέτετε στην αλλαγή του νόμου που ήδη έχετε κάνει, στην αλλαγή του άρθρου 61 του ν. 3979 είχατε τροποποιήσει από πέρσι το συγκεκριμένο άρθρο και είχατε αναθέσει στις οικονομικές επιτροπές να δύνανται από μόνες τους, ενώ μέχρι τώρα στην αρχική μορφή του νόμου ήταν αρμοδιότητα του δημοτικού συμβουλίου και μάλιστα υπό αυστηρές προϋποθέσεις η ανάθεση των υπηρεσιών καθαριότητας και αποκομιδή στερεών αποβλήτων και ανακυκλωσίμων και όλα αυτά που λέει, το αναθέσατε βγάζοντας τους περιορισμούς που και το Ελεγκτικό Συνέδριο και το Συμβούλιο της Επικρατείας είχε σε όλες του τις αποφάσεις - το έχω ζήσει ο ίδιος και ως νομικός και ως δήμαρχος, προσπαθώντας προφανώς να είμαστε σύννομοι σε διάφορες δραστηριότητες - δώσατε και την αρμοδιότητα στην οικονομική επιτροπή. Σήμερα, έρχεστε και προσθέτετε και την ανάθεση υπηρεσιών ταφής και ανακομιδής νεκρών. Θυμίζω ότι όλο το ζήτημα της διαχείρισης των νεκροταφείων και της ταφής και όλης της διαχείρισης είναι από ένα νόμο του 1968, τον ν. 582, το άρθρο 4 που καθορίζει, το οποίο μάλιστα δεν είχε αλλάξει σε πάρα πολλά πράγματα και θεωρούσε επειδή ακριβώς είναι ευαίσθητη και θρησκευτικά η συγκεκριμένη διάταξη, το συγκεκριμένο αντικείμενο μάλλον, ενώ δίνει την αρμοδιότητα, όπως ξέρετε, στους δήμους και στα νομικά πρόσωπα των δήμων και είναι ένα πάρα πολύ ευαίσθητο ζήτημα, που όσοι έχουν κάνει αυτοδιοίκηση γνωρίζουν ότι πάρα πολύ δύσκολα μπορούσε να το αγγίξει κιόλας χωρίς να θιγούν οι οικογένειες, το δέσιμο που είχε, αλλά και η θρησκευτική πίστη και η θρησκευτική αντίληψη που είχαν, ιδίως οι παλαιότεροι άνθρωποι που συχνά πηγαίνουν στα νεκροταφεία, τα επισκέπτονται για να τιμήσουν τους νεκρούς τους, δεν είχε αποπειραθεί καμία κυβέρνηση μέχρι σήμερα, λοιπόν, να μετατρέψει μια υπόθεση αυστηρά θρησκευτικού και προσωπικού ενδιαφέροντος, σε πεδίο εμπορικής συναλλαγής. Πραγματικά δεν ξέρω αν τη φέρατε εσείς ή την έφερε κάποιος άλλος αναπληρωτής υπουργός, αλλά μου κάνει εντύπωση εσείς πού είστε ένας πολιτικός της δεξιάς, ένας πολιτικός, ο οποίος και προέρχεται, αλλά και πρεσβεύει αντιλήψεις της δεξιάς παράταξης, να φέρει μία τροπολογία, η οποία βάλλει άμεσα στον πυρήνα του τόσο ευαίσθητου ζητήματος της ταφής των νεκρών και να την κάνετε πεδίο εμπορευματοποίησης και ιδιωτικοποίησης, γιατί η ανάθεση, έστω σύμφωνα με το ν. 4412 και έστω υπό την αυτό που λέτε στην αιτιολογία της έλλειψης προσωπικού στους ΟΤΑ, θα μπορεί πλέον να ανατίθεται σε ιδιώτες και θα μπορεί βέβαια, στο μέλλον, να γίνει αντικείμενο συμβάσεων αποκλειστικής παραχώρησης, όπως έχει γίνει η αφή κανδηλίων και μάλιστα, με πολλές αποφάσεις του Συμβουλίου της Επικρατείας, το οποίο επειδή τις θεωρεί στον πυρήνα του δημοσίου συμφέροντος, τις συγκεκριμένες συμβάσεις, θεωρεί ότι είναι στα όρια του αν μπορούν να δοθούν σε ιδιώτες και καταλαβαίνετε για ένα ζήτημα της αφής κανδηλίων που είναι έλασσον σε σχέση με το μείζον που είναι η ταφή και προφανώς και η ανακομιδή των νεκρών.

Νομίζω ότι είναι λάθος, δεν ξέρω ποιος δήμος και αν κάποιος δήμος, οργανισμός τοπικής αυτοδιοίκησης έχει κάνει τέτοιο αίτημα προς το Υπουργείο Εσωτερικών να υιοθετηθεί τέτοια πρακτική. Νομίζω ότι ο μόνος τρόπος που μπορούμε να αντιμετωπίσουμε το τόσο σοβαρό ζήτημα, είναι αυτό που σας λέμε εδώ και καιρό, προσλήψεις, προσλήψεις, προσλήψεις. Εάν δεν έχουν τη δυνατότητα δήμοι να διαχειριστούν τα κοιμητήρια τους, να προσλάβουν προσωπικό, να τους δώσετε τη δυνατότητα και τους πόρους να προσλάβουν προσωπικό και θυμίζω ότι βάσει της νομοθετικής διάταξης που ισχύει, για να κλείσω αυτό το ζήτημα, η ταφή των νεκρών, μόνο για τα έξοδα διαχείρισης, που προφανώς και υπάρχουν μέσα στα κοιμητήρια, έχει δικαίωμα να βάζει τέλη ταφής ο κάθε οργανισμός τοπικής αυτοδιοίκησης ή ο κάθε σύνδεσμος οργανισμών τοπικής αυτοδιοίκησης, αλλιώς δεν θα επιτρεπόταν ούτε για άλλο λόγο. Άρα, το να λέμε ότι θα βάζει έσοδα και θα μπορούμε βάσει αυτών των εσόδων, τέλη δηλαδή, ταφής, να αναθέτουμε την ανταποδοτική υπηρεσία σε ιδιώτες, νομίζω ότι δεν το περίμενα κυρίως από εσάς, που είναι γνωστή η θέση σας η πολιτική.

Και να κλείσω με το αγαπημένο μου ζήτημα αυτό που ξεκίνησα τη συζήτησή μου προς τον Αναπληρωτή Υπουργό, το «Αντώνης Τρίτσης». Ήρθε μετά κόπων και βασάνων 10 μέρες αφού είχε λήξει το πρόγραμμα και αφού είχατε δώσει την παράταση, επειδή όπως μας εξήγησε ο Αναπληρωτής Υπουργός έπρεπε να υπάρχουν και οι συνυπογραφές και εξέταση και άλλων συναρμόδιων υπουργών. Εμένα έτσι όπως την είδα την ΚΥΑ, επειδή την διάβασα πολύ πάρα πολύ προσεκτικά, τη μελέτησα πραγματικά, για να δω τι επιπτώσεις θα έχει από τον μικρότερο ΟΤΑ της χώρας μέχρι και το μεγαλύτερο. Εκτός από όλα αυτά που κάνει τις διαφοροποιήσεις των δήμων - εγώ του το είχα πει και του το λέω και τώρα δημόσια, είμαι υπέρ των πλαφόν, το είχαμε συζητήσει και με τον προηγούμενο Αναπληρωτή Υπουργό τον κύριο Λιβάνιο ότι ήταν λάθος να μην υπάρχουν πλαφόν, γιατί θα μπορούσε ένας Δήμος και να το ξεκαθαρίσω, να έρθει να πάρει όλο τον προϋπολογισμό, να καταθέσει μία ύδρευση, που έγινε δυστυχώς, με τη δική σας κυβέρνηση έγινε και υπέγραφε ο κύριος Καραμανλής στις Σέρρες ένα έργο τηλεμετρίας 22 εκατομμύρια και πανηγύριζαν με τον προηγούμενο Υπουργό, οπότε αν κατέθεταν πέντε δήμοι, έφευγε όλη η πρόσκληση της ύδρευσης και αυτό είχε γίνει στην πραγματικότητα – άρα, τα πλαφόν δεν ήταν το πρόβλημα αυτά καθαυτά, το πρόβλημα ήταν έτσι ακριβώς όπως έχει διαμορφωθεί μετά και την έκδοση της κοινής υπουργικής απόφασης, αυτό ακριβώς που του είπαμε, η συντριπτική πλειοψηφία των δήμων, από τους 333 δήμους περίπου οι 200 θα έχουν από μηδέν έως ένα έργο δικαίωμα να εντάξουν. Εκτός από τις στρεβλώσεις που υπάρχουν με τις κατηγοριοποιήσεις, δηλαδή οι πρωτεύουσες νομών έχουν άλλη συμπεριφορά και θα σας δώσω δύο παραδείγματα - μπορεί να υπάρχουν κι άλλα και είμαι σίγουρος ότι υπάρχουν κι άλλα - το Άργος και το Ναύπλιο, πόλεις, δήμοι γειτονικοί. Το Ναύπλιο είναι πρωτεύουσα του συγκεκριμένου νομού, το Άργος δεν είναι, έχουν ακριβώς τον ίδιο πληθυσμό ακριβώς τα ίδια χαρακτηριστικά πόσα παίρνει ένας πόσα ο άλλος; 22 το Ναύπλιο, 12 το Άργος και είναι κρίμα για τον κύριο Καμπόσο που είναι και ομοϊδεάτης σας, είναι και άνθρωπος, ο οποίος έχει εκφραστεί πάρα πολύ θερμά, έχει και αυτές τις εκπομπές και εκφράζεται πάρα πολύ θερμά, να αδικηθεί έτσι. Εκτός αν του το έχετε ισοσκελίσει με τα 20 εκατομμύρια που του είχαν δοθεί για τις ληξιπρόθεσμες οφειλές.

Κι άλλο παράδειγμα: Θήβα-Λιβαδειά. Ακριβώς ίδιοι πληθυσμιακά δήμοι, ίδια χαρακτηριστικά, 22 εκατομμύρια ο ένας, 12 ο άλλος και μέσα σε αυτά βάζουμε και τον «Φιλόδημο» που είχαμε τόσο – ο κ. Θεοδωρικάκος βέβαια, δεν έφταιγε ο κ. Πέτσας στο συγκεκριμένο - τόσο είχε λοιδορήσει και έλεγε ότι δεν υπήρχαν εξασφαλισμένα κονδύλια, δεν υπήρχε, έρχεται τώρα ο κ. Πέτσας να μας πει ότι είναι το ίδιο πρόγραμμα. Μας το είπε προχθές στη Βουλή και άρα, δεν μπορεί να μην συνυπολογιστούν τα χρήματα που είχαν δοθεί από τον «Φιλόδημο». Σας πληροφορώ, όλοι οι δήμοι είναι ανάστατοι. Με έχουν πάρει από όλες τις πλευρές της Ελλάδος. Εξαιρούνται πραγματικά της χρηματοδότησης και όχι μόνο αυτό, ενώ όλο αυτό τον καιρό τους είχατε βάλει σε ασκήσεις να δίνουν απευθείας αναθέσεις τα 5 χιλιάρικα για να μπορούν να συντάσσουν φακέλους, άρα ξόδεψαν όλοι οι δήμοι από τους δικούς τους προϋπολογισμούς την προετοιμασία των φακέλων, να μπουν σε διαδικασίες ανάθεσης μελετών, γιατί έπρεπε οι περισσότερες προσκλήσεις να είναι ώριμες, έχουν μπει σε ένα «σκασμό» - με συγχωρείτε για την έκφραση - εξόδων και ερχόμαστε τώρα και τους λέμε «παιδιά, καλά τα κάνατε τα έξοδα, αλλά δεν δικαιούστε να πάρετε τίποτα, γιατί θα τα πάρουν λίγοι δήμοι ή γιατί τα χρήματα δεν φτάνουν».

Έχουμε προτάσεις - δεν κάνουμε μόνο κριτική - σας έχουμε πει ότι το συγκεκριμένο πρόγραμμα και πόρους έχει, αλλά δυστυχώς ο συντάκτης της συγκεκριμένης ΚΥΑ που δεν είναι ο κύριος Πέτσας, είναι ο κ. Σκυλακάκης, έχει εμμονές που δεν του επιτρέπουν ούτε να καταλάβει το πρόγραμμα ούτε να βρει τους πόρους, οι οποίοι δυστυχώς, φαίνεται δεν πρέπει κατά προτεραιότητα να πάνε στην αυτοδιοίκηση και στα έτοιμα έργα, τα οποία αναγκάστηκαν οι δήμοι να προετοιμάσουν ενόψει της ένταξης στα χρηματοδοτικά εργαλεία.

Ας καταλάβει ο Αναπληρωτής Υπουργός ότι δεν γίνεται να πάει πουθενά έτσι με τους δήμους - είναι ανάστατοι όλοι - και θα πρέπει να το διορθώσει πάρα πολύ γρήγορα. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κυρία Χατζηγιαννάκη.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Κύριε Πρόεδρε, ζητώ το λόγο μόνο για ένα λεπτό επί προσωπικού, το οποίο συνίσταται στο ότι ο Εισηγητής του ΣΥΡΙΖΑ μου απέδωσε στρεψοδικία και διαστρέβλωση των θέσεων της κυρίας Τζάκρη, αν μου επιτρέπετε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Κύριε συνάδελφε, σας διαβάζω την δήλωση της κυρίας Τζάκρη. Την ερωτούν και της λένε, ο δημοσιογράφος - είναι συνέντευξή της στον «Εθνικό Κήρυκα», είναι εφημερίδα των αποδήμων στη Νέα Υόρκη - την ερωτά, της λέει «Η Κυβέρνηση ισχυρίζεται ότι εξαιτίας σας δεν μπορούν να ψηφίσουν όλοι οι απόδημοι ή οι περισσότεροι εξ αυτών. Τι λέτε;» και απαντάει η κυρία Τζάκρη – ανάγνωση κάνω - «Τι εννοείτε; Εμείς είμαστε αυτοί που ζητήσαμε να ψηφίσουν όλοι οι Έλληνες της Διασποράς. Όχι μόνο θα δώσουμε τη μάχη για την άρση των περιορισμών, αλλά και θα τους καταργήσουμε αμέσως μόλις επιστρέψουμε στη διακυβέρνηση της χώρας. Είναι άδικοι, υποτιμητικοί, δεν έχω λόγια να τους χαρακτηρίσω» για τους περιορισμούς λέει. Οι περιορισμοί είναι - δεν υπάρχουν άλλοι, αυτοί είναι - η απόδειξη διετούς διαμονής στη χώρα την τελευταία τριακονταπενταετία και η υποβολή φορολογικής δηλώσεως το τρέχον ή το τελευταίο έτος. Αυτοί είναι οι περιορισμοί…

*(ομιλίες εκτός μικροφώνου)*

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Κύριε Ζαχαριάδη, αφήστε, θα απαντήσω. Δεν λέει η κυρία Τζάκρη, υπό την προϋπόθεση ότι θα αλλάξει το σύστημα το εκλογικό με το οποίο ψηφίζουν οι απόδημοι. Αν το έλεγε αυτό και το συναρτούσε και εγώ το απέκρυπτα θα είχατε δίκιο να μου αποδώσετε μια τέτοια μομφή. Όταν όμως λέει «εγώ θέλω να καταργήσω τους περιορισμούς», «θα αγωνιστώ και όταν εκλεγώ θα τους καταργήσω», όχι όμως «υπό την προϋπόθεση», δεν βάζει εδώ προϋποθέσεις. Η τοποθέτησή της είναι καθαρή.

Εάν θέλετε τώρα εσείς να υπαναχωρήσετε από αυτή την καθαρή θέση της κυρίας Τζάκρη, αυτό είναι δικαίωμά σας. Αλλά, προσέξτε. Δεν γίνονται όλα μαζί και όταν μιλάμε στην εφημερίδα των αποδήμων να λέμε ότι «εμείς θέλουμε να τους καταργήσουμε», αλλά όταν ερχόμαστε στο Κοινοβούλιο να λέμε «θα τους καταργήσουμε υπό τον όρο».

Άρα, λοιπόν, να είναι καθαρή η συζήτηση. Εγώ θέλω να ελπίζω, διότι ο νόμος έχει ψηφιστεί ως προς το εκλογικό του σύστημα, αυτό που συζητάμε τώρα είναι ο περιορισμός της δυνατότητας να ψηφίσουν και να συμμετάσχουν και θα σας πω διότι και λογικά αυτά είναι δύο διαφορετικά πράγματα. Πρώτα διευκολύνεις το εκλογικό δικαίωμα και λες «ναι, θέλω να διευκολύνω το εκλογικό δικαίωμα…» - το τονίζω - «…αυτουνού που έχει δικαίωμα ψήφου», το έχει, δεν του το δίνουμε τώρα, το έχει, είναι εγγεγραμμένος στους εκλογικούς καταλόγους, είναι Έλληνας πολίτης, το έχει, το μόνο που του λέμε είναι «σε διευκολύνουμε να μην ξοδευτείς για να πας και να έρθεις, να το ασκήσεις το δικαίωμα αυτό στον τόπο σου» και εσείς έρχεστε και λέτε κάτι άλλο ότι «εγώ θέλω να φτιάξω και ένα εκλογικό σύστημα με το οποίο αυτή η συγκεκριμένη ομάδα θα εκπροσωπείται με έναν τρόπο και δεν θα λαμβάνεται και υπόψη η ψήφος του…» - αυτό λέτε - «…στη διαμόρφωση του συνολικού εκλογικού αποτελέσματος της χώρας». Αυτά λέτε. Να τους φτιάξω μια ξεχωριστή δεξαμενή, λες και δεν είναι πολίτες αυτοί να ψηφίσουν, αλλά αυτό είναι μία άλλη συζήτηση, που μπορεί να διαφωνήσουμε.

Εγώ λέω ένα απλό και καθαρό πράγμα, η κυρία Τζάκρη θεωρεί υποτιμητικούς τους περιορισμούς - μπορεί να θεωρεί και κακό το εκλογικό σύστημα - αλλά υποτιμητικούς τους περιορισμούς. Να τους άρουμε; Σε αυτό θα κληθείτε να απαντήσετε και πάντως δεν έχω κάνει την παραμικρή διαστρέβλωση, διαβάζω κείμενα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η συζήτηση αυτή θα γίνει διεξοδικά όταν θα ’ρθει ο νόμος και τότε θα κατατεθεί και το τεκμήριο της συνέντευξης στα πρακτικά, για να έχουν γνώση και όλοι οι συνάδελφοι βουλευτές.

Τον λόγο έχει ο κ. Χατζηγιαννάκης

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Εγώ αυτό που διάβασα είναι η ανακοίνωση της κυρίας Τζάκρη, ήμουνα σαφής. Η ανακοίνωση της κυρίας Τζάκρη, η οποία και θέτει όλο το ζήτημα, γιατί το ξέρει ο κ. Υπουργός.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Μιλάτε για διευκρινιστική ανακοίνωση;

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Όχι, δεν μιλάω για διευκρινιστική ανακοίνωση, μιλάω για ανακοίνωση, δεν είναι καθόλου διευκρινιστική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Μετά τη συνέντευξη;

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Ναι, την οποία έχει βγάλει η κυρία Τζάκρη η ίδια - η οποία είναι και η ίδια η οποία μίλησε - και μάλιστα, επειδή ο κ. Υπουργός ξέρει πάρα πολύ καλά τη θέση του ΣΥΡΙΖΑ, γιατί την έθεσε ο ίδιος, δεν χρειάζεται να πω εγώ κάτι διαφορετικό, πραγματικά την έχει κατανοήσει, γιατί είναι και πάγια θέση του ΣΥΡΙΖΑ, γιατί την έθεσε στην προηγούμενη Βουλή όταν ήταν κυβέρνηση, κατά τη συζήτηση της Συνταγματικής Αναθεώρησης, την έθεσε στη συζήτηση που έγινε πέρυσι για τη δεύτερη φάση της συζήτησης της Συνταγματικής Αναθεώρησης, αλλά και του νόμου, έτσι όπως ήρθε τελικά και ψηφίστηκε, επειδή ο Πρωθυπουργός, ο Κυριάκος Μητσοτάκης, είπε ότι «Θέλω την ευρύτερη συναίνεση». Όταν εννοούσε ευρύτερη συναίνεση, τουλάχιστον έτσι μας το είπε, είπε ότι «εμείς θα υποχωρήσουμε από κάποια πράγματα που θέλουμε, ο ΣΥΡΙΖΑ πρέπει να υποχωρήσει, το Κομμουνιστικό Κόμμα Ελλάδος να υποχωρήσει και έτσι καταλήξαμε σε αυτόν τον συγκεκριμένο νόμο που ψηφίσαμε, μελετώντας και άλλα κράτη αν θυμάστε - είχαν γίνει στη δημόσια συζήτηση και πολλών άλλων ευρωπαϊκών κρατών ανάλογες συζητήσεις ή νόμοι, οι οποίοι διευκολύνουν την ψήφο των αποδήμων των άλλων κρατών, Ιταλία και Γαλλία και θυμάμαι είχαμε κάνει αναλυτική συζήτηση, είχε γίνει πολύ σοβαρή δουλειά - και με αυτά τα δεδομένα, προφανώς η κυρία Τζάκρη είπε ότι είναι υποτιμητικό έτσι όπως ήρθε, αλλά ήταν το αποτέλεσμα μιας υποχώρησης που έκαναν όλες οι παρατάξεις, για να βγει ένα κοινό αποτέλεσμα. Αυτό θεωρούσε η κυρία Τζάκρη ότι δεν είναι η θέση του ΣΥΡΙΖΑ. Η θέση του ΣΥΡΙΖΑ είναι εκπεφρασμένη και αν θέλετε και έχετε υπαναχωρήσει και θεωρείτε ότι πράγματι δεν ήταν καλή η νομοθέτηση, να επανέλθουμε σε αυτό που σας προτείναμε από τότε, από την Συνταγματική Αναθεώρηση.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Προφανώς θα είναι πολύ ενδιαφέρουσα η συζήτηση όταν θα έρθει το νομοσχέδιο και θα κατατεθούν και τα άρθρα και οι δηλώσεις, οπότε φαντάζομαι θα μπορεί να λάβει το λόγο και η ίδια η κυρία Τζάκρη, για να μην υπάρχουν παρανοήσεις από καμία πλευρά.

Προχωρούμε στο νομοσχέδιο που συζητούμε τώρα με την Ειδική Αγορήτρια του Κινήματος Αλλαγής, την κυρία Λιακούλη να έχει τον λόγο.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κύριε Υπουργέ, κυρίες και κύριοι συνάδελφοι, τώρα τι να πω; Να πω ότι για το θέμα των αποδήμων, σε αυτήν εδώ την Αίθουσα, έχουμε κουβεντιάσει τόσο πολύ, έχουμε προσπαθήσει τόσο πολύ, έχουμε δώσει κάθε ικμάδα της πολιτικής μας σκέψης και δύναμης για να φτάσουμε στο αποτέλεσμα εκείνο που φτάσαμε, που πραγματικά, σήμερα, όλα αυτά μοιάζουν στα μάτια μου και ακούγονται στα αυτιά μου, σαν ένα «θέατρο του παραλόγου».

Θα αρχίσουμε να μιλάμε για τα εκφρασμένα και για τα πεφρασμένα και τα παραφρασμένα. Και στο τέλος, ο λαός και οι πολίτες που μας παρακολουθούν θα κρεμάσουν μία ταμπέλα έξω από το Ελληνικό Κοινοβούλιο: «Ζητείται ειλικρίνεια. Ζητείται ελπίς». Τίποτα από τα δύο δεν υπάρχει.

Θα περίμενα από την Αξιωματική Αντιπολίτευση, καταρχήν, έντιμα, απλά και ειλικρινά να απευθυνθείτε διά της Επιτροπής στον ελληνικό λαό και να πείτε ή μας εκφράζουν οι δηλώσεις της κ. Τζάκρη ή δεν μας εκφράζουν. Αυτό είναι έντιμο. Δεν μπορούμε να προχωρήσουμε αλλιώς, να το καταλάβουμε. Δεν είναι σωστό να ανοίγουμε πάλι την ίδια διαδικασία σαν να σηκώνουμε το χαλί και να μαζεύουμε τα σκουπίδια από κάτω και να τα βάζουμε και να τα σκεπάζουμε λέγοντας δεν έγινε τίποτα και δεν τρέχει μία. Δεν είναι δυνατόν να συνεχίσουμε όλοι έτσι.

Το πολιτικό σύστημα πρέπει σε κάθε φάση που αντιμετωπίζει ένα τέτοιου είδους ζήτημα να έχει το θάρρος και το σθένος να το αντιμετωπίζει με την πολιτική ειλικρίνεια που αξίζει σε μία νέα εποχή που θέλουμε να δημιουργήσουμε με όρους δημοκρατίας, διαφάνειας, αξιοκρατίας και ειλικρίνειας. Αυτά εγώ κατάλαβα ότι είπε η κ. Τζάκρη.

Είπε ότι όταν έρθουμε σε Κυβέρνηση εμείς, στην επόμενη Κυβέρνηση που θα είναι δικιά μας είπε και το ξαναδιάβασα τώρα για να δω μήπως την αδίκησα τη γυναίκα. Είπε, λοιπόν, ότι εμείς δεν θα έχουμε κανέναν απολύτως περιορισμό, θα κάνουμε άρση όλων των περιορισμών που τέθηκαν και, βεβαίως, ελεύθερα όλοι θα μπορούν να ψηφίσουν.

Αυτό είπε, το έχουμε εδώ γραμμένο δηλαδή, πώς είναι δυνατόν να διαβάζουμε αλλιώς τις λέξεις;

Και είναι υποκριτικό να λέμε αυτό, όταν εγώ τουλάχιστον και μου επιτρέπεται να κάνω αυτή την αναφορά, γιατί προσωπικά κύριε Υπουργέ τότε εσείς δεν ήσασταν εδώ ήταν ο κ. Θεοδωρικάκος, κάναμε μία σοβαρότατη προσπάθεια όλοι μαζί και ήταν επιτυχία του Κινήματος Αλλαγής, το λέω ειλικρινά, η σύμβουλοι σας ήταν εδώ από ότι θυμάμαι, με πολύ μεγάλη προσπάθεια να περάσουμε τους τρεις Βουλευτές στο Επικρατείας, οι οποίοι θα εκλέγονταν και ήταν πρόταση του Κινήματος Αλλαγής. Ούτε αυτήν την θέλατε; Kαι προσπαθήσαμε όλη η Κοινοβουλευτική Ομάδα, όπως εκφράστηκε δια του προσώπου μου που τότε ήμουν Εισηγήτρια να περάσει η θέση αυτή και πέρασε και το ψηφίσαμε.

Και γι’ αυτούς που δεν καταλαβαίνουν, γιατί ίσως δεν έχουν συνέχεια της ιστορίας να πω ότι μπήκαν αυτοί οι περιορισμοί και έγιναν δεκτοί στο τέλος. Δηλαδή, στη διαπραγμάτευση και στη διαβούλευση δεν μπορούσε να ψηφιστεί ο νόμος αν δεν υπήρχαν 200. Απλό δεν είναι και αυτό; Γιατί ο κόσμος μπορεί να μην το ξέρει, να μην το θυμάται, είναι συνταγματική επιταγή. Τι άλλο να πούμε;

Θέλουμε πραγματικά να αρθούν όλοι οι περιορισμοί όπως πρότεινε το Κίνημα Αλλαγής εξαρχής ότι αφήστε ελεύθερο τον κόσμο των αποδήμων να εκφράζεται, να συνδεθεί πάλι με την με την πατρίδα και λοιπά και λοιπά. Αυτή δεν ήταν η πρότασή μας; Δικαίωση αισθανόμαστε σήμερα, λοιπόν. Και εσείς προστρέχετε στην άποψη αυτή; Μπράβο.

Αν σας εκφράζει η κυρία Τζάκρη, γιατί δεν είδα να παραπέμπετε στα πειθαρχικά όπως τότε με τον «Απάτριδα» και τον «Διεθνιστή» και εκείνα που είχε το Σεπτέμβρη. Αφού δεν θα γίνουν αυτά και γίνονται τα άλλα, λοιπόν, εδώ είμαστε.

Τα πρακτικά, τα πρακτικά θα έρθουν εδώ, θα τα διαβάσουμε ο καθένας τι είπε, ένας- ένας με τη σειρά, συλλαβιστά, για να καταλάβει ο κόσμος, για να καταλάβουν οι Έλληνες, για να καταλαβαίνουμε κι εμείς τι λέμε και τι στηρίζουμε.

Κοιτάξτε, η υποκρισία σε ένα τέτοιου είδους θέμα δεν πρέπει να αφορά καμία παράταξη του Ελληνικού Κοινοβουλίου. Είναι ένα ζήτημα εθνικό, υπερεθνικό, κατά τη δική μου αντίληψη, που έχει πρόσημο πολύ μεγάλης αξίας και σημασίας για τη Δημοκρατία μας.

 Συνεπώς, σ’ αυτό τον τομέα θα πρέπει να επανέλθουμε και να συζητήσουμε πολύ και επί μακρόν, για να γίνουν - κύριε Υπουργέ - κατανοητά όλοι και όλες οι θέσεις όλων των πλευρών. Με ένα άρθρο λέτε εσείς, όλα να ακουστούν όμως και τα δικά σας να ακουστούν. Και αυτά που λέγονταν στην Επιτροπή. Γιατί έχουμε και σε εσάς να σας πούμε πράγματα που λέγονται. Γιατί από την πρώτη μέρα μέχρι την τρίτη, πολλά είχαν αλλάξει και τότε.

Το βίωμα, ξέρετε, δεν ξεχνιέται. Έχει αυτήν τη δύναμη. Το βίωμα. Ήταν και προσωπικό πολιτικό μου βίωμα.

Τώρα, κύριε Υπουργέ, πριν μπω στο νομοσχέδιο, εν τάχει, για να κάνουμε τις τελευταίες μας παρατηρήσεις κατά την β΄ ανάγνωση και οδεύοντας προς την Ολομέλεια, μας φέρνεται πάλι νομοτεχνικά διάφορα και λοιπά θέματα. Έθεταν όμως οι δήμαρχοι, το είπε και ο εισηγητής της μείζονος αντιπολίτευσης, όλο το Σαββατοκύριακο πολλά ερωτήματα σχετικά με το πρόγραμμα «Αντώνης Τρίτσης», σε σχέση πάντοτε με τον «Φιλόδημο» και μάλιστα, το ερώτημα το οποίο λαμβάναμε εμείς - και εγώ προσωπικά - ήταν αν θα φέρετε κάτι διαφορετικό στην Επιτροπή σήμερα, κάποια βελτίωση ή θα κάνετε κάποια αλλαγή, γιατί οι περισσότεροι έλεγαν ότι απευθύνθηκαν και στο Υπουργείο σας, ότι θεωρούν απαράδεκτη την ΚΥΑ την οποία εκδώσατε, ότι δυσκολεύετε πάρα πολύ ειδικά τους περιφερειακούς δήμους και είναι σαν να τιμωρείτε αυτούς οι οποίοι ήταν συνεπείς. Δηλαδή, είχαν προϋπολογισμούς, είχαν μελέτες, εντάχθηκαν, προγραμμάτισαν, ανακοίνωσαν. Μήπως πρέπει να το ξαναδείτε, κύριε Υπουργέ, αυτό; Μήπως πραγματικά πρέπει να το ξαναδείτε; Και έμαθα - γιατί ρώτησα αν θα συνεδριάσουν - ότι θα συνεδριάσουν αύριο, μεθαύριο η ΚΕΔΕ θα συγκροτούνταν για να μιλήσουν παρουσία του κυρίου Πέτσα. Αφού, λοιπόν, ο αναπληρωτής Υπουργός θα είναι εκεί - εγώ φρονώ ότι και εσείς έπρεπε να είσαστε εκεί - θα αποφανθούν επί του ορθού ακούγοντας τους δημάρχους. Διότι αυτό το οποίο πάει να γίνει με το με το πρόγραμμα «Αντώνης Τρίτσης» - που ήρθατε, όταν ήρθατε εδώ, το παρουσίασε η κυβέρνησή σας όπως το παρουσίασε, μιλήσατε για μια πραγματική αλλαγή στην τοπική αυτοδιοίκηση, καταβαραθρώσατε το πρόγραμμα του «Φιλόδημου» λέγοντας ότι έχει αποτύχει, οι αδυναμίες του, οι ελλείψεις του και όλα τα συναφή - και φέρατε, λοιπόν, το «Αντώνης Τρίτσης» σαν ένα πρόγραμμα απόλυτα φιλόδοξο, αλλά και ένα πρόγραμμα που θα εμπνεύσει περαιτέρω τους δήμους για να δημιουργήσουν και τώρα, στην πραγματικότητα, μια τρύπα στο νερό. Οι ίδιοι οι δήμαρχοι είναι στα κάγκελα. Εγκαλούν την ηγεσία του Υπουργείου Εσωτερικών, ότι σκόπιμα και παρελκυστικά βγάλατε αυτή την ΚΥΑ, στην πραγματικότητα για να τους καταστήσει ομήρους. Και επειδή ξέρετε καλά ελληνικά, κύριε Υπουργέ, και πιστεύω και στο πολιτικό σας αισθητήριο, είναι βαριά η λέξη ομηρεία. Και μάλιστα, λένε: «όμηροι του Υπουργού Εσωτερικών», όχι του Υπουργείου, γενικώς και αορίστως και της κυβερνήσεως, αλλά του Υπουργού Εσωτερικών.

Άρα θεωρώ, ότι επειδή όλα αυτά θα τα λάβετε υπόψη σας, πρέπει να το ξαναδείτε το θέμα πολύ σοβαρά. Νομίζω ότι σε αυτή την εβδομάδα θα έχουμε σημαντικές αντιδράσεις και πολλές εξελίξεις.

Κύριε Υπουργέ, αναφερθήκαμε επί μακρόν στο νομοσχέδιο το οποίο φέρατε για τον εσωτερικό έλεγχο στη δημόσια διοίκηση. Κάναμε τις γενικές και τις ειδικές παρατηρήσεις. Έχουμε πει ότι δεν μας πείσετε και δεν μας πείσατε, γιατί εμείς τουλάχιστον ξέρετε δεν έχουμε καμία αντιπολιτευτική εμμονή του όχι σε όλα, αλλά είμαστε η δημιουργική αντιπολίτευση με τις προτάσεις, να, πριν, πριν προλάβω να το πω που έρχεται η δικαίωση μας για τους απόδημους, σας λέμε λοιπόν, ότι έλεγχος της διοίκησης ενός φορέα με το παρόν νομοσχέδιο και με αυτά που ρυθμίζετε είναι πολύ δύσκολο αν όχι αδύνατος, με το προτεινόμενο σχήμα εσωτερικού ελέγχου, μιας και κορυφή του συστήματος στην οποία αναφέρονται οι ελεγκτές είναι η ηγεσία του κάθε φορέα.

Ξανά σας λέμε ότι με το κομβικό άρθρο 2, δεν έχετε κάνει καμία απολύτως προετοιμασία στα logistics μιας τόσο μεγάλης αλλαγής, αφού το άρθρο αφορά τα πάντα όλα.

Το μητρώο των φορέων γενικής κυβέρνησης έχει να ανανεωθεί στη σελίδα της στατιστικής αρχής από τον Ιούνιο του ΄19.

Μιλάμε για χιλιάδες φορείς - τουλάχιστον 1698 μέχρι τότε - μερικές χιλιάδες δημοσίων υπαλλήλων που θα μετακινηθούν στις νέες υπηρεσίες αφήνοντας τεράστια κενά πίσω τους, για τα οποία δεν μας λέτε τι θα κάνετε, όπως επίσης και για μία μεγάλη έφοδο, από ό,τι αντιλαμβανόμαστε, των συμβουλευτικών εταιρειών που παρέχουν και υπηρεσίες υποστήριξης εσωτερικού ελέγχου σε όλους αυτούς τους φορείς του δημοσίου.

Και σας άκουσα με μεγάλη προσοχή, όπως κάνω πάντα, προχθές, να λέτε, μα είναι το έσχατο, είναι το τελευταίο, θα δούμε πώς θα φτιάξουμε τις συγκεκριμένες υπηρεσίες και αν δεν μπορέσουμε να ανταποκριθούμε, τότε θα πάμε σε αυτή τη λύση. Δεν είναι έτσι όμως. Αυτό δηλώνει προχειρότητα, ή δηλώνει δεύτερο σχέδιο. Αν δηλώνει δεύτερο σχέδιο, θα πρέπει να μας το πείτε, αν είναι προχειρότητα, τότε θα περιμένουμε να έρθουμε οι επόμενοι.

Ο νομοθέτης, στην πραγματικότητα, αν κάποιος διαβάσει προσεκτικά τις διατάξεις του συγκεκριμένου νομοσχεδίου, κυρίως οι νομικοί συνάδελφοι, νομίζω ότι το έχουν εντοπίσει, έκανε μία μεταφορά από εταιρείες ελεγκτών, ιδιωτικές εταιρείες, που ασκούν κυρίως όμως λογιστικό έλεγχο στο εξωτερικό. Αυτό είναι το νομοσχέδιό σας. Αυτούς τους όρους μάλιστα, σας είπα και προχθές, προσπάθησε ανεπιτυχώς να μεταφέρει, κύριε Υπουργέ, μέσα στο κείμενο, με πιστή μετάφραση, κάνοντας δηλαδή μία μετάφραση της λέξης όχι με την ευρεία έννοια και δίνοντας, αν μου επιτρέπετε, και κάποιους τίτλους παρωδίας, όπως το πλαίσιο συστήματος εσωτερικού ελέγχου της επιτροπής, που μόνο εσείς καταλαβαίνετε τι σημαίνει, εσείς μόνο καταλαβαίνετε. Εμείς πάντως, δεν μπορούμε να καταλάβουμε.

Υπάρχει και ένα πλέγμα λειτουργιών και διαδικασιών, που δεν μας έχετε πείσει, πως τα συνδέεται με τα υπόλοιπα υπουργεία, ενώ είναι το δικαίωμα των υπολοίπων υπουργείων επί αυτού του νομοσχεδίου, είναι επίσης άρρηκτο και δεδομένο, το αξιολογείται και εσείς και το εντάσσεται μέσα στο νομοσχέδιό σας, θα πρέπει, νομοτεχνικά, σας είπαμε να κάνετε ρητή αναφορά και να θέσετε σαφές χρονικό όριο, περιγράφοντας μέχρι πότε είναι η ημερομηνία που οι διαδικασίες του συστήματος εσωτερικού ελέγχου θα έχουν ενταχθεί στο εθνικό μητρώο διαδικασιών, για να γνωρίζουμε εμείς, για να γνωρίζετε εσείς και να γνωρίζουν όλοι, ενώ στο άρθρο 7, για την ανεξαρτησία της λειτουργίας του εσωτερικού ελέγχου, θεωρούμε όρο εκ των ων ουκ άνευ, να διευκρινιστεί, ότι το προσωπικό της μονάδας εσωτερικού ελέγχου θα αναφέρεται στον επικεφαλής του φορέα αποκλειστικά και μόνο για διοικητικά θέματα. Στην επιτροπή ελέγχου, όπως σας έχουμε ήδη πει, δεν μπορεί ο ελεγκτής να αναφέρεται σε κάποιον εν δυνάμει ελεγχόμενο. Παραβιάζει βασικές συνταγματικές αρχές, δεν χρειάζεται, για άλλη μία φορά, να παραβιάσουμε ανοιχτές θύρες.

Μας λέτε, επίσης, στο άρθρο 8, για την επιτροπή ελέγχου, ότι αυτή θα απαρτίζεται από τρία μέλη, τα οποία δεν θα έχουν σχέση εξαρτημένης εργασίας με το φορέα και η θητεία τους θα είναι τριετής. Η επιτροπή ελέγχου, με ποιον ακριβώς τρόπο θα εγγυάται την ανεξαρτησία των μονάδων εσωτερικού ελέγχου, αφού σύμφωνα με το 22, λίγο παρακάτω λέτε, αρμόδιο να αξιολογεί την αποτελεσματικότητα των επιτροπών είναι το Ελεγκτικό Συνέδριο, η Εθνική Αρχή Διαφάνειας, το Υπουργείο Οικονομικών; Μία ρητή νομοτεχνική σας βελτίωση στο συγκεκριμένο άρθρο, είναι αναγκαία.

Επίσης, η ανεξαρτησία του ελεγκτή, θα πρέπει αυτό ρητά να το ρυθμίσετε εφόσον είναι δημόσιος υπάλληλος, που δύναται να επηρεαστεί από όλα τα σχήματα, τις θέσεις και τις σχέσεις που μπορούν να το περιβάλλουν, όπως έχουμε ήδη καταθέσει. Επίσης, η απομάκρυνση των υπαλλήλων από τις υπηρεσίες του φορέα και η τοποθέτησή τους σε μονάδες εσωτερικού ελέγχου, σημαίνει αυτόματα αποδυνάμωση των οργανισμών, των τμημάτων του ίδιου του φορέα και μείωση της ποιότητας των παρεχόμενων υπηρεσιών προς τους πολίτες. Τι θα γίνει με αυτά, θα λειτουργούν παράλληλα; Πώς θα γίνεται η επικοινωνία με την συνάρθρωση των πειθαρχικών οργάνων, με τις μονάδες εσωτερικού ελέγχου, με τη βασική οργανική μονάδα στην οποία ανήκει ένας δημόσιος υπάλληλος; Αν η μονάδα εσωτερικού ελέγχου αναφέρεται στον επικεφαλής του φορέα, πώς θα τον ελέγξει;

Επίσης, κύριε Υπουργέ, κάνετε λόγο για διάφορα σχέδια, τα οποία εγκρίνει λέτε, το εγχειρίδιο εσωτερικών ελέγχων της μονάδας εσωτερικού ελέγχου. Κυριολεκτικά, αποτελεί άσκηση αισιοδοξίας αυτό που λέτε. Δεν μπορεί να φτιαχτεί ένα στρατηγικό πρόγραμμα, τριετίας ή εξαετίας, για βασικούς κινδύνους, σε διυπουργικές που μετέχει το μισό υπουργικό συμβούλιο και θα καταφέρει κάθε ένας από τους 1.698 φορείς της Γενικής Κυβέρνησης να φτιάξει εγχειρίδιο εσωτερικών ελέγχων, όπως το προβάλλεται, ότι είναι το όπλο το βασικό και το κύριο;

 Επίσης, αυτό που θέλουμε να εντοπίσουμε είναι το εξής, μια παρατήρηση επί του άρθρου 13 για την ετήσια Έκθεση, με γνώμη του προϊσταμένου της μονάδας εσωτερικού ελέγχου, που παραλείψαμε προχθές να το αναφέρουμε. Το Ινστιτούτο Εσωτερικών Ελεγκτών σας λέει: «δύναται η γνώμη να εκφραστεί από τον προϊστάμενο της μονάδας εσωτερικού ελέγχου μόνο ως προς τις περιοχές που έλεγξαν και όχι επί της συνολικής επάρκειας των ενεργειών, διαδικασιών και της διακυβέρνησης, τη διαχείριση κινδύνων και τις δικλίδες ελέγχου σε συνολικό επίπεδο».

Επιλέγω γι’ αυτό κ. Υπουργέ να σας φέρω ένα παράδειγμα. Δοθείσης και της έλλειψης πόρων, η έκφραση γνώμης, με τη μορφή της διαβεβαίωσης, θετικής, αρνητικής ή με επιφύλαξη, όπως εσείς την περιγράφεται στο νομοσχέδιο, θα είναι πρακτικά αδύνατη τουλάχιστον στα πρώτα χρόνια εφαρμογής του νόμου. Κάτι που ενδεχομένως θα αποτελέσει αποτρεπτικό παράγοντα προσέλκυσης στελεχών στις μονάδες εσωτερικού ελέγχου. Παράδειγμα αποτελεί ένας μεγάλος δήμος, ο οποίος απαρτίζεται από 22 διευθύνσεις, απασχολεί 4.000 υπαλλήλους, διαχειρίζεται έναν τεράστιο όγκο ενεργειών που προκύπτουν από πολύ μεγάλο αριθμό διαδικασιών, οι οποίες είναι πρακτικά αδύνατο να ελεγχθούν στο σύνολό τους. Η έκφραση γνώμης με επιφύλαξη, που κατά την άποψή μας θα επικρατήσει, δεν προάγει τη διασφάλιση σε έναν οργανισμό.

Επίσης, και προς επίρρωση όλων αυτών που λέμε, οι επιλεγμένες βαθμολογίες και η κλίμακα που προτείνεται παραπέμπουν επίσης σε ορολογίες ορκωτού. Ειλικρινά πιστεύετε ότι είναι ποτέ δυνατόν όλα αυτά να τα εφαρμόσετε με ένα εγχειρίδιο του «βλέποντας και κάνοντας», γιατί αυτό θα πρέπει να είναι ο τίτλος του εγχειριδίου.

Εν πάση περιπτώσει, τελειώνοντας θέλω να επαναλάβω, κ. Υπουργέ, ότι το βασικό άρθρο 23, το κομβικό κατά την άποψή μας, και επικοινωνιακά το έχετε δώσει εσείς έτσι για το σύμβολο της ακεραιότητας, δυστυχώς φαίνεται ότι δεν μπορείτε να το «περπατήσετε» ούτε νομοτεχνικά. Ο Σύμβουλος Ακεραιότητας δεν μπορεί να υπάγεται στον πολιτικό προϊστάμενο στον οποίο σε τελική ανάλυση ελέγχει, δηλαδή τον Υπουργό. Πρέπει σε κάθε περίπτωση να υπάγεται σε Ανεξάρτητη Αρχή ή σε Αρχή Διαφάνειας. Αυτό πιστεύαμε ότι ήταν πεντακάθαρο από την αρχή και σε εσάς.

Σε ότι αφορά το άρθρο 23, αλλά και σε ότι αφορά το περιβόητο άρθρο που «βάζετε χέρι» στον τρόπο με τον οποίο θα επιλέγετε τη διοίκηση του ΑΣΕΠ, πραγματικά θα περίμενα σήμερα να φέρετε νομοτεχνικές βελτιώσεις και να πείσετε το σώμα του Κοινοβουλίου, γιατί έτσι θα έπρεπε ένα τέτοιο νομοσχέδιο αυτής της βαρύτητας που θέλετε να παρουσιάσετε - και όχι που έχει - να έρχεται στο Κοινοβούλιο. Ήθελα να πιστεύω, λοιπόν, ότι θα φέρνατε βελτιώσεις σύμφωνα με τις παρατηρήσεις μας, ικανές να μας πείσουν στην αντίθετη κατεύθυνση. Δυστυχώς, όμως, δεν μπήκατε καν στον κόπο να προβληματιστείτε.

Όμως, κ. Υπουργέ, δεν έχει σημασία αν θα το υπερψηφίσει η παράταξή σας με τη σύμπραξη κάποιων ή κανενός. Σημασία έχει ότι αυτό που έχει αντιληφθεί ο Έλληνας και η Ελληνίδα πολίτης που παρακολουθούν τη συζήτησή μας και θα παρακολουθήσουν μεθαύριο στην Ολομέλεια το υπόλοιπο της συζητήσεως μας και την ολοκλήρωσή της, είναι πως εσείς δεν κάνατε απολύτως καμία διόρθωση με βάση τις παρατηρήσεις μας, που είναι στην κατεύθυνση της δημοκρατίας, της αξιοκρατίας και της διαφάνειας.

Τέτοιον Σύμβουλο Ακεραιότητας όμως αναρωτηθήκατε πραγματικά - πέρα από το ότι δεν πρόκειται να το φτιάξετε ποτέ - ποιος τον θέλει. Αν τον θέλουν οι Έλληνες πολίτες κι αν τον χρειάζονται οι υπηρεσίες και η δημόσια διοίκηση. Αυτό είναι το θέμα που δεν σας απασχόλησε, αλλά εμάς μας απασχόλησε πάρα πολύ.

Ευχαριστώ.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα καλέσω στο βήμα τον Ειδικό Αγορητή του Κ.Κ.Ε., τον συνάδελφο, κύριο Μανώλη Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Δε μπορώ, να μη σχολιάσω το θέμα, που ανακύπτει σε σχέση με την ψήφο των αποδήμων με ευθύνη της Νέας Δημοκρατίας και του ΣΥΡΙΖΑ. Το λέω αυτό, διότι παρά το γεγονός ότι το νομοσχέδιο για την ψήφο των αποδήμων και τα κριτήρια που αυτό έθετε ψηφίστηκαν με μεγάλη πλειοψηφία περίπου ενάμιση χρόνο πριν, έρχεται η κυρία Τζάκρη - όχι τυχαία, διότι η κυρία Τζάκρη είναι υπεύθυνη του Τομέα Απόδημου Ελληνισμού του ΣΥΡΙΖΑ κι όχι ένα οποιοδήποτε στέλεχος - και παίρνει την «πάσα» ο κ. Βορίδης, ο Υπουργός Εσωτερικών κι από κει που δεν υπήρχε κανένα ζήτημα, ανοίγουν και οι δύο, ταυτόχρονα, το ζήτημα της κατάργησης αυτών των κριτηρίων.

Προφανώς, η κυρία Τζάκρη έρχεται σε ρόλο «λαγού» της Νέας Δημοκρατίας, αλλά και ευρύτερων σχεδιασμών και προκαλεί μία συζήτηση, για να αμφισβητηθεί και να αναθεωρηθεί αυτό, που τα Κόμματα είχαν ψηφίσει στη Βουλή πριν από λίγο καιρό. Εκτός εάν υπάρχουν κι άλλου τύπου συνεννοήσεις ανάμεσα στις ηγεσίες των Κομμάτων π.χ. ανάμεσα στον κ. Τσίπρα και στον κ. Μητσοτάκη και ο κ. Χατζηγιαννάκης το επιβεβαιώνει με την τοποθέτησή του, αφήνοντας ανοιχτό το ενδεχόμενο να το φέρει η Κυβέρνηση, όπως ήδη ανακοίνωσε ο κ. Βορίδης.

Αυτή είναι η αρχή της καλής νομοθέτησης, κ. Βορίδη; Εσείς, μας είχατε «πρήξει», στην κυριολεξία, για την «αρχή καλής νομοθέτησης που κάνει η Νέα Δημοκρατία, το Επιτελικό Κράτος κ.λπ.». Πρόκειται για άθλια μεθόδευση, πραγματικά. Θεωρούμε ότι πρέπει, να σταματήσουν τώρα αυτά τα πολιτικά παιχνίδια με τους απόδημους.

Εγώ, με αφορμή αυτό να υπενθυμίσω τι είχε θέσει το Κ.Κ.Ε.. Είχε θέσει 3 βασικούς άξονες πολύ απλούς, μέρος των οποίων έγινε αποδεκτό από το Ελληνικό Κοινοβούλιο και είχε ψηφίσει ποτέ και το Κ.Κ.Ε.. Δηλαδή, η ύπαρξη πραγματικών οικονομικών και κοινωνικών δεσμών με την Ελλάδα που πρέπει, να έχει κάποιος. Δηλαδή, να έχει π.χ. φορολογικές υποχρεώσεις κι όχι απλά ένας ψυχικός δεσμός. Το δεύτερο είναι η ύπαρξη ενός ανώτατου χρόνο απουσίας από τη χώρα ή ενός ελάχιστου χρόνου παρουσίας στη χώρα. Το τρίτο η αυτοπρόσωπη παρουσία σε εκλογικά τμήματα του εξωτερικού που εγγυάται τη μυστικότητα και την εγκυρότητα της ψήφου. Πρόκειται για προτάσεις, που έτυχαν ευρείας αποδοχής από το λαό και είχαν γίνει και αποδεκτές στο Ελληνικό Κοινοβούλιο.

Αυτές οι θέσεις του Κ.Κ.Ε. δεν ήταν κάποιο εγκεφαλικό κατασκεύασμα δικό μας. Λάβαμε υπόψη μας και τη διεθνή πρακτική, δηλαδή στη γερμάνια, στη Βρετανία, στις Ηνωμένες Πολιτείες, που εσείς τις επικαλείστε πάντα αυτές τις χώρες. Σε σχέση με την ψήφο των αποδήμων λάβαμε υπόψη αυτή τη διεθνή πρακτική, που βάζουν αντίστοιχα κριτήρια, σαν αυτά που σας ανέφερα προηγουμένως και, μάλιστα, σε ορισμένες περιπτώσεις είναι και πιο αυστηρά, είναι και πιο αυστηρά. Πρόκειται, λοιπόν, για αναγκαία κριτήρια, έτσι ώστε να αποτραπεί η αλλοίωση του εκλογικού σώματος με ψηφοφόρους που, ενδεχομένως, δεν έχουν ούτε γνώση της ελληνικής πολιτικής πραγματικότητας. Το λέμε αυτό, διότι υπήρχε όντως ο κίνδυνος αλλοίωσης του εκλογικού σώματος κι αυτό που λέει ο κ. Βορίδης ότι «θα φέρει νομοσχέδιο για την άρση αυτών των κριτηρίων», ουσιαστικά, οδηγεί εκεί, στην αλλοίωση, στη χειραγώγηση του εκλογικού σώματος των αποδήμων.

Αυτά προς το παρόν. Θεωρούμε ότι πρέπει, να σταματήσει αυτή η ιστορία. Είναι απαράδεκτο, πριν από ένα, ενάμιση χρόνο να έχει ψηφιστεί ένα νομοσχέδιο με ευρύτατη πλειοψηφία μέσα στη Βουλή και να έρχεται σήμερα η Νέα Δημοκρατία με τις παροτρύνσεις του ΣΥΡΙΖΑ, να αλλάξουν αυτά τα κριτήρια.

 Σε σχέση με το νομοσχέδιο. Εκφραστήκαμε και στις προηγούμενες συνεδριάσεις ότι οι διατάξεις αυτές για το σύστημα και τη μονάδα εσωτερικού ελέγχου στο δημόσιο τομέα, καθώς και τον σύμβουλο ακεραιότητας στη δημόσια διοίκηση, είναι σε αντιδραστική κατεύθυνση. Γι’ αυτό έχουμε δηλώσει ότι τις καταψηφίζουμε. Σχετίζεται με αντιδραστικές αναδιαρθρώσεις για το επιτελικό κράτος και ανταποκρίνεται στις σύγχρονες ανάγκες που έχει το κεφάλαιο σε μια περίοδο καπιταλιστικής κρίσης. Εδράζεται στη βάση Οδηγιών της Ευρωπαϊκής Ένωσης. Δεν είναι απλά γιατί η Νέα Δημοκρατία ήθελε να φέρει αυτό το νομοσχέδιο. Είναι συγκεκριμένη κατεύθυνση και προβλέπει διάφορους μηχανισμούς εσωτερικού ελέγχου, όπως δημιουργία σε κάθε φορέα επιτροπής ελέγχου, όπου μπορούν να συμμετέχουν ακόμα και ιδιώτες. Εισάγει το σύμβουλο ακεραιότητας των δημοσίων υπαλλήλων με πρόσχημα την αντιμετώπιση των κακών κειμένων στο δημόσιο.

Στην πραγματικότητα, όμως, πρόκειται για μια άλλη μορφή ελέγχου και χειραγώγησης των δημοσίων υπαλλήλων, όπως και τόσες άλλες που ζήσαμε κατά το παρελθόν, με διάφορα νομοθετήματα του ΠΑ.ΣΟ.Κ., της Νέας Δημοκρατίας, του ΣΥΡΙΖΑ, ξανά τώρα της Νέας Δημοκρατίας κ.ο.κ.. Φυσικά και τα υπόλοιπα κόμματα ανεξάρτητα από το γεγονός ότι καταψηφίζει ο ΣΥΡΙΖΑ, για παράδειγμα, συμφωνεί. Το είπε ο κ. Χατζηγιαννάκης από την πρώτη τοποθέτηση του Εισηγητή του ΣΥΡΙΖΑ, έγινε φανερό ότι συμφωνεί με το νομοσχέδιο. Τουλάχιστον με τα πρώτα 30 άρθρα που αφορούν το σύστημα και τη μονάδα εσωτερικού ελέγχου και τον σύμβουλο ακεραιότητας.

Από εκεί και μετά πραγματικά μας εκπλήσσει, αλλά και μας κολακεύει, κύριε Εισηγητή της Νέας Δημοκρατίας, το ενδιαφέρον σας να μας διαφωτίσετε για τα θέματα ελέγχου στο σοσιαλισμό σε ένα εργατικό κράτος για το Κομμουνιστικό Κόμμα. Καταρχήν, να ξεκαθαρίσουμε ότι είναι άλλο πράγμα το αστικό κράτος των λίγων και είναι άλλο πράγμα το εργατικό κράτος των πολλών, των εργατών. Μιλάμε για δύο εντελώς διαφορετικά κράτη. Ταξικά και τα δύο μεν, όπου το κράτος των λίγων των αστών, καταπιέζει τους πολλούς και υπάρχει και το εργατικό κράτος των πολλών, που προφανώς δεν αφήνει σε «χλωρό κλαρί» την αστική τάξη, η οποία πνέει τα λοίσθια. Αυτή είναι η πραγματικότητα. Καμία σχέση, λοιπόν, οι μονάδες εσωτερικού ελέγχου και ο σύμβουλος ακεραιότητας στο αστικό κράτος που έχει κύριο στόχο τη χειραγώγηση των δημοσίων υπαλλήλων προκειμένου να υπηρετήσουν αυτό το αστικό κράτος τον καπιταλισμό, τα κέρδη, την ανταγωνιστικότητα των επιχειρηματικών ομίλων, με τον εργατικό λαϊκό έλεγχο στο σοσιαλισμό σε συνθήκες εργατικής λαϊκής εξουσίας. Μην τα μπλέκουμε λοιπόν. Είναι δύο διαφορετικά πράγματα. Είναι σαφές ότι ο εργατικός λαϊκός έλεγχος υλοποιείται από τα κάτω προς τα πάνω στις μονάδες παραγωγής. Μην μου πείτε ότι στον καπιταλισμό έγινε αυτό από τα κάτω προς τα πάνω. Ο έλεγχος όχι απλώς είναι από τα πάνω προς τα κάτω, αλλά εδώ μιλάμε για μια δικτατορία του κεφαλαίου. Στην κυριολεξία δικτατορία του κεφαλαίου, έτσι έχει εξελιχθεί. Υλοποιείται λοιπόν, από τα κάτω προς τα πάνω στις μονάδες παραγωγής εκλέγοντας αντιπροσώπους, οι οποίοι θα είναι ανακλητοί, χωρίς ιδιαίτερα κανένα προνόμιο και θα απολογούνται στη μονάδα παραγωγής, εκεί που εργάζονται οι ίδιοι ανά τακτά χρονικά διαστήματα. Κύριο χαρακτηριστικό αυτών των αντιπροσώπων δεν θα είναι μόνο ο έλεγχος στην παραγωγή, αλλά και η αποφασιστική συμβολή στην περιφρούρηση καθώς και στην αποδοτικότητα της παραγωγής στο χώρο δουλειάς.

Άρα, λοιπόν, αυτά τα περί διαφάνειας που μας λέτε όλα τα αστικά κόμματα χρόνια ολόκληρα, είναι ένα «αδειανό πουκάμισο» και πολύ δε περισσότερο όταν στο ίδιο το νομοσχέδιο - που επικαλείται την διαφάνεια στον δημόσιο τομέα - στο άρθρο 54, περιέχει φωτογραφική διάταξη, με ευθεία παρέμβαση, σε μια, κατά τα άλλα, ανεξάρτητη αρχή, το ΑΣΕΠ, επιχειρώντας να βάλει πρόσωπο επιλογής της Κυβέρνησης της Νέας Δημοκρατίας στη θέση του Προέδρου του ΑΣΕΠ.

 Επιτρέψτε μου να ανακοινώσω τις δύο Τροπολογίες που καταθέσαμε, ως Κοινοβουλευτική Ομάδα του Κ.Κ.Ε., όπου η πρώτη αφορά ρυθμίσεις για τη νομική υποστήριξη υπαλλήλων του δημόσιου τομέα και της τοπικής αυτοδιοίκησης, καθώς και αιρετών της τοπικής αυτοδιοίκησης. Πρόκειται για τροποποίηση του άρθρου 52 του ν. 4674/2020. Θεωρώντας ότι με αυτό το νόμο και αυτό το άρθρο προβλέφθηκε η νομική υποστήριξη των μονίμων υπαλλήλων και των υπαλλήλων με σχέση ιδιωτικού δικαίου αορίστου χρόνου των Υπουργείων, των Ανεξάρτητων Αρχών, των Αποκεντρωμένων Διοικήσεων του κράτους, των ΟΤΑ πρώτου και δευτέρου βαθμού, των Νομικών Προσώπων Δημοσίου Δικαίου. Παρόμοια νομική υποστήριξη παρέχεται από τους ΟΤΑ και στους αιρετούς της τοπικής αυτοδιοίκησης και ορίζεται ότι σε περίπτωση που δεν υπάρξει θετική εισήγηση τα έξοδα για τη νομική υποστήριξη καταβάλλονται εκ των υστέρων, εφόσον για τις ποινικές υποθέσεις εκδοθεί τελεσίδικη απόφαση.

Αυτή, λοιπόν, η ρύθμιση είναι πραγματικά πολύ προσβλητική για τους υπαλλήλους. Η εκ των υστέρων καταβολή των εξόδων για την νομική υποστήριξη θα οδηγήσει στην κατάσταση οι υπάλληλοι να βάζουν βαθιά το χέρι στην τσέπη, να πληρώνουν οι ίδιοι για τη νομική τους υποστήριξη για υπηρεσιακές υποθέσεις, για τις οποίες, δεν υφίσταται καταγγελία εκ μέρους οποιασδήποτε δημόσιας υπηρεσίας ή Ανεξάρτητης Αρχής ή Οργανισμού Τοπικής Αυτοδιοίκησης και να περιμένουν, πολλές φορές, αρκετά χρόνια, για να τους καταβληθούν οι συγκεκριμένες δαπάνες.

Προβληματική, επίσης, είναι η ρύθμιση αυτή για μη εφαρμογή της διαδικασίας της νομικής υποστήριξης, αν η σχετική δαπάνη δεν έχει προβλεφθεί στους προϋπολογισμούς των οικείων φορέων. Με το άρθρο 35 του παρόντος νόμου, κατά την άποψή μας, δεν αντιμετωπίζονται αυτά τα δύο σοβαρά ζητήματα, γι’ αυτό, άλλωστε, καταθέτουμε αυτήν την Τροπολογία. Δηλαδή, έτσι όπως εισάγεται η ρύθμιση, κατά την άποψή μας, διαιωνίζει το πιο πάνω πρόβλημα που επισημάναμε, δηλαδή, ο υπάλληλος να πληρώνει από την τσέπη του για τη νομική υποστήριξη του και να περιμένει μετά από αρκετά χρόνια για να πάρει τα έξοδα που έχει καταβάλει.

Είναι θετικό ότι η ρύθμιση για τη νομική υποστήριξη σε περίπτωση έγκαιρης αγωγής σε βάρος υπαλλήλου, εκ μέρους τρίτου, καταλαμβάνει και τις υποθέσεις, για τις οποίες εκκρεμούν αγωγές εναντίον υπαλλήλων. Σε κάθε περίπτωση και προκειμένου να αντιμετωπιστούν τα προβλήματα που επισημάναμε, καταθέσαμε τη συγκεκριμένη Τροπολογία και ζητάμε να γίνει αποδεκτή και από την Κυβέρνηση και από τα υπόλοιπα Κόμματα.

Καταθέσαμε, επίσης, μια δεύτερη Τροπολογία που αφορά τη ρύθμιση για την πρόσβαση στην Τριτοβάθμια Εκπαίδευση των μαθητών Εσπερινών Γενικών Λυκείων και Εσπερινών ΕΠΑΛ. Είναι γνωστό ότι στα Εσπερινά Σχολεία φοιτούν μαθητές με ιδιαίτερες βιοποριστικές συνθήκες, εργαζόμενοι και σε διάφορες ηλικίες. Το δυναμικό των Εσπερινών Λυκείων είναι μαθητές που καθημερινά παλεύουν μέσα σε αντίξοες επαγγελματικές και οικογενειακές συνθήκες να ανταποκριθούν στις υποχρεώσεις τους για να μπορούν να επιβιώσουν. Παράλληλα, επιθυμούν να συνεχίσουν τις σπουδές τους ελπίζοντας σε ένα καλύτερο μέλλον. Δεν διαθέτουν, όπως είναι φυσικό, τον απαιτούμενο χρόνο για μελέτη και αδυνατούν στην πλειονότητά τους να καταφύγουν σε ιδιωτικά φροντιστήρια για οικονομικούς λόγους.

Με το νόμο, λοιπόν, Κεραμέως - Χρυσοχοΐδη, τον ν. 4777/2021 και ειδικά με τα άρθρα 1, 2, 5, 8, προβλέπονται στις Πανελλαδικές Εξετάσεις κοινά θέματα, κοινή ύλη και ίδιος τρόπος εξαγωγής σε Ημερήσια και Εσπερινά Γενικά Λύκεια και Επαγγελματικά Λύκεια, τροποποιώντας τα μέχρι τότε ισχύοντα που προέβλεπαν διαφορετική ύλη, διαφορετικά θέματα και εξετάσεις, που σε συνδυασμό με την καθιέρωση της ελάχιστης βάσης εισαγωγής για τα Ημερήσια και τα Εσπερινά, ουσιαστικά ακυρώνεται το ποσοστό του 1% και συρρικνώνοντας τις ελπίδες αυτών των νέων για ένα καλύτερο μέλλον.

Πρόκειται, λοιπόν, για μια εκδικητική, μία ταξική, μία ανέντιμη πράξη από την πλευρά της Κυβέρνησης και μάλιστα, σε συνθήκες πανδημίας, σε βάρος αυτών των νέων ανθρώπων. Κατά συνέπεια, είναι φανερό ότι αυτές οι ρυθμίσεις έχουν δημιουργήσει σοβαρή αναταραχή και στους μαθητές και στους διδάσκοντες. Είναι σε κινητοποιήσεις, έχουν στείλει επιστολές και προς την Κυβέρνηση, θέτοντας την ανάγκη να υπάρξει νομοθετική πρωτοβουλία πρόβλεψης μεταβατικής ρύθμισης, Τροπολογίας, δηλαδή, στο ν. 4777/2021.

Έχοντας, λοιπόν, υπόψη ότι οι μαθητές αυτών των Λυκείων έχουν συμπληρώσει, αρχές του Δεκέμβρη, τις δηλώσεις προτίμησής τους σε σχολές και τμήματα, προτού να υπάρξουν αυτές οι νομοθετικές ρυθμίσεις, λαμβάνοντας υπόψη ότι με τις ρυθμίσεις του ν. 4777/2021 μειώνονται σημαντικά οι πιθανότητες εισαγωγής των μαθητών των Εσπερινών Λυκείων στην Τριτοβάθμια Εκπαίδευση, αλλά και για τη διατήρηση των ευνοϊκών διατάξεων πρόσβασης στην Τριτοβάθμια Εκπαίδευση των μαθητών των Εσπερινών Λυκείων, προτείνουμε αυτή την συγκεκριμένη Τροπολογία.

Διαβάζοντας το, είναι πέντε γραμμές: «Οι υποψήφιοι των Πανελλαδικών Εξετάσεων για εισαγωγή στην Τριτοβάθμια Εκπαίδευση που προέρχονται από Εσπερινά Λύκεια εισάγονται σε επιπλέον θέσεις σε ποσοστό 1% επί του συνολικού αριθμού εισακτέων σε σχολές, σε τμήματα και σε εισαγωγικές κατευθύνσεις των Πανεπιστημίων, της ΑΣΠΑΙΤΕ, στις σχολές της ΑΕΝ και των ΑΣΤΕ. Κάθε άλλη αντίθετη διάταξη νόμου καταργείται».

Τέλος, κατατέθηκε μια Υπουργική Τροπολογία. Δεν θα αναφερθώ, γιατί είναι πολλά. Επιτρέψτε μου μόνο για το πρώτο που αφορά τους Αναπτυξιακούς Οργανισμούς. Είναι ένα θέμα που αφορά την παράταση της συγκρότησης των Αναπτυξιακών Οργανισμών. Ως Κόμμα, έχουμε τοποθετηθεί και έχουμε καταψηφίσει τις διατάξεις για τους Αναπτυξιακούς Οργανισμούς. Θεσμοθετούνται αναγορεύοντας τους ως ισότιμους φορείς της Τοπικής Αυτοδιοίκησης, δηλαδή, να ασκούν αρμοδιότητες των ΟΤΑ και να παρέχουν υπηρεσίες προς τους πολίτες. Θα λειτουργούν με ιδιωτικοοικονομικά κριτήρια, θα ασκούν επιχειρηματική δραστηριότητα, θα προωθηθούν ιδιωτικοποιήσεις - με αυτό τον τρόπο - αρμοδιοτήτων και υπηρεσιών, άλλες υπηρεσίες θα υποβαθμιστούν και φυσικά, θα έχουμε και αφαίρεση εργασιακών δικαιωμάτων και κατακτήσεων.

Πρόκειται, λοιπόν, για εταιρείες που θα μοιράζουν χρήμα κατά το δοκούν, μακριά από το δημόσιο λογιστικό και τη στοιχειώδη διαφάνεια και θα προσπερνούν τις υπάρχουσες υπηρεσίες. Αυτή η πολυμορφία δεν είναι καινούργια, ούτε καινοτόμα. Δεν είναι κάτι σπουδαίο ή κάτι το επαναστατικό, που λίγο ή πολύ το παρουσίασε η Νέα Δημοκρατία. Είναι παλιά, έχει αποτύχει. Απόδειξη η χρεοκοπία πολλών αναπτυξιακών μέχρι σήμερα, με διασπάθιση χρημάτων του ελληνικού λαού. Δηλαδή, χρησιμοποιούνται ξανά τα γνωστά φθαρμένα υλικά που έχουν φορτώσει με χρέη το λαό.

Κατά συνέπεια, δεν μπορεί να γίνει αποδεκτό το άρθρο αυτό από εμάς. Τα υπόλοιπα στην Ολομέλεια. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Ζαχαριάδης Κωνσταντίνος, Καλαματιανός Διονύσιος – Χαράλαμπος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Δελής Ιωάννης, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Θα ξεκινήσω σχολιάζοντας αυτό που ανέφερε και ο Ειδικός Αγορητής του Κομμουνιστικού Κόμματος. Κύριε Υπουργέ, πριν από περίπου ενάμιση χρόνο ψηφίσατε το νόμο για να μπορούν οι απόδημοι, οι Έλληνες πού ζουν στο εξωτερικό, να ψηφίζουν σε Εθνικές Εκλογές. Τι είναι αυτό που σας έκανε να αλλάξετε τώρα γνώμη; Είναι, γιατί, η κυρία Τζάκρη μπήκε σαν «λαγός» όπως είπε ο κ. Συντυχάκης; Είναι, γιατί, έχετε εσωτερική ατζέντα με τον κ. Τσίπρα; Είναι, γιατί, τρέχετε προς το μέρος του ΣΥΡΙΖΑ και ο ΣΥΡΙΖΑ………;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Είναι κακό να λέει την άποψή της;

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Δεν είναι καθόλου κακό, αρκεί να το παραδεχτείτε ότι είστε έτοιμοι σιγά σιγά και έρχεστε ο ένας με τον άλλον. Η Ελληνική Λύση σας το είχε τονίσει τότε και σας είχε πει. Εμείς, δεν ήμασταν εδώ πάλι, κ. Βορίδη και είχαμε πει ότι όλες οι Ενώσεις των ομογενών είχανε βγει στα κάγκελα, γιατί υπήρχαν αυτές οι δικλείδες ασφαλείας. Γιατί, δεν το κάνατε τότε, που το φωνάζαμε και το κάνετε σήμερα; Επειδή το είπε η κυρία Τζάκρη προχθές;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Γιατί, δεν υπήρχε πλειοψηφία και σήμερα, ακούμε ότι η κυρία Τζάκρη αλλάζει την άποψή της και το χαιρετίζουμε.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Τρέχετεολοταχώς προς τον ΣΥΡΙΖΑ και ο ΣΥΡΙΖΑ προς τα εσάς. Δεν θα σας βγει σε καλό αυτό το πράγμα. Στην πράξη θέλω να μου πείτε ένα νομοσχέδιο από αυτά που έχετε φέρει που έχει ξεκινήσει να δουλεύει. Τίποτα.

Τι γίνεται με τις αποζημιώσεις, διότι, οι κάτοικοι της Σάμου από το σεισμό τέσσερις - πέντε μήνες τώρα, δεν έχουν πάρει ούτε ένα ευρώ; Δεν έχετε δώσει τίποτα. Τι γίνεται με τις αποζημιώσεις με τον σεισμό στη Θεσσαλία; Φέρατε 20 παλιά κοντέινερ, ενώ χρειαζόντουσαν τουλάχιστον 200. Γιατί, δεν βάζετε τους ανθρώπους αυτούς στο Κουτσόχερο, λίγα χιλιόμετρα από εκεί που είναι οι άνθρωποι που μένουν σε σκηνές, παππούδες, γιαγιάδες, μικρά παιδάκια, υπάρχουν αρκετοί παράνομοι μετανάστες οι οποίοι, ζουν σαν βασιλιάδες μπροστά σε αυτούς, κύριε Βορίδη, τους Έλληνες.

Τι γίνεται, κύριε Πέτσα, με τις καταστροφές στη βορειοανατολική Αττική; Ξέρετε ότι ακόμα ζητούν οι άνθρωποι λεφτά από τις καταστροφές και τις ζημιές που έγιναν στους οικιακούς εξοπλισμούς με τις διακοπές του ρεύματος; Η ΔΕΔΔΗΕ λέει «δεν φταίμε» και ότι είναι φυσικό φαινόμενο. Τι πάει να πει φυσικό φαινόμενο; Άμα δεν κάνεις συντήρηση στο δίκτυο σου, με μία βροχή δυνατή θα έχουμε διακοπή ρεύματος.

Κύριε Υπουργέ, συνεχώς μιλάτε για αξιοκρατία, ακεραιότητα, διαφάνεια. Συνεχώς φορτώνετε το δημόσιο με νέες υπηρεσίες, προσωπικό και έξοδα. Τώρα φέρνετε το Σύστημα Εσωτερικού Ελέγχου και το Σύμβουλο Ακεραιότητας, κάτι σαν «αδιάφθορος», κάτι σαν κυτίο παραπόνων. Ένας άνθρωπος, ο οποίος μπαίνει εκεί σαν Τμηματάρχης, σε μία Διεύθυνση για το σύστημα εσωτερικού ελέγχου. Ο εκάστοτε Διευθυντής, δηλαδή, δεν είναι ακέραιος; Δεν λέμε «χρηστή διοίκηση»; Γιατί, πρέπει να υπάρχει και ο Σύμβουλος Ακεραιότητας;

Την περασμένη φορά δεν μου είχατε απαντήσει. Ο Σύμβουλος Ακεραιότητας θα είναι αυτός, στον οποίον, θα φτάνουν τα παράπονα; Αφού δεν έχετε εμπιστοσύνη στον Διευθυντή, τι την θέλετε στο δημόσιο; Πού θα μας χρησιμεύσει ο Σύμβουλος Ακεραιότητας;

Έχετε φτιάξει ένα νομοσχέδιο, το οποίο, κατά την άποψή μας, επί της ουσίας δεν πρόκειται να αποδώσει. Ποιος είναι ο σκοπός του παρόντος νομοσχεδίου; Είναι η ρύθμιση θεμάτων που αφορούν το σύστημα εσωτερικού ελέγχου και η λειτουργία εσωτερικού ελέγχου στον δημόσιο τομέα, με την εγκαθίδρυση του θεσμού της ακεραιότητας στη δημόσια διοίκηση, στα πλαίσια της καλής διακυβέρνησης και της χρηστής διοίκησης. Νομίζω ότι εδώ, παίζετε με τις λέξεις.

Στο άρθρο 6 του Συστήματος Εσωτερικού Ελέγχου, διαρθρώνεται αυτό σε τρία επίπεδα. Σας το είχα πει την προηγούμενη φορά, ότι και τα τρία επίπεδα είναι ένα και το αυτό πράγμα, ουσιαστικά. Το πρώτο επίπεδο περιλαμβάνει οργανικές μονάδες και τους υπαλλήλους με οποιαδήποτε σχέση εργασίας και εκτελούν τις διεργασίες εντοπισμού και μετριασμού των κινδύνων. Το δεύτερο επίπεδο περιλαμβάνει τις οργανικές μονάδες και τα μονοπρόσωπα συλλογικά όργανα του φορέα που έχουν ως αρμοδιότητα τη διασφάλιση της τήρησης της νομιμότητας και το τρίτο επίπεδο περιλαμβάνει τη μονάδα εσωτερικού ελέγχου που παρέχει στον επικεφαλής του φορέα εύλογη διαβεβαίωση και συμβουλευτικές υπηρεσίες, σχετικά με την επάρκεια και την αποτελεσματικότητα των διαδικασιών διακυβέρνησης. Τι πάει να πει «εύλογη διακυβέρνηση»;

Στην παράγραφο 4, του άρθρου 9, προβλέπεται ότι όταν απαιτείται συνδρομή επαγγελματιών με τεχνογνωσία και δεξιότητες εντός του φορέα, τότε κατόπιν αιτιολογημένης απόφασης μπορεί να ανατίθεται η υποστήριξη της μονάδας σε φυσικό ή νομικό πρόσωπο με σύμβαση παροχής ανεξάρτητων υπηρεσιών. Δηλαδή, φυσικά και νομικά πρόσωπα, εκτός δημοσίου, επ’ αμοιβή. Άρα, θέσεις εργασίας καινούργιες, με τις οποίες, φορτώνουμε τον δημόσιο τομέα και ξοδεύουμε τα λεφτά του ελληνικού λαού. Εξωτερικοί συνεργάτες.

Στους φορείς του άρθρου 2, είτε είναι Νομικά Πρόσωπα Δημοσίου Δικαίου, στις Ανεξάρτητες Αρχές, στους Οργανισμούς Τοπικής Αυτοδιοίκησης α΄ και β΄ Βαθμού, συστήνεται Μονάδα Εσωτερικού Ελέγχου ανάλογα με τον αριθμό των υπαλλήλων και σε όλους αυτούς, κύριε Υπουργέ, θα παρίστανται ως δια μαγείας και η ανάγκη επαγγελματιών με τεχνογνωσία. Δηλαδή, πάλι εξωτερικοί συνεργάτες. Πάλι άνθρωποι που θα μπαίνουν μέσα και βέβαια, κάθε κυβέρνηση, θα προσλαμβάνει και τους δικούς της.

Στο άρθρο 13, αναφέρετε ότι κάθε ετήσια έκθεση με γνώμη του Προϊσταμένου της Μονάδας Εσωτερικού Ελέγχου θα κοινοποιείται σε Ελεγκτικό Συνέδριο, στην Αρχή Διαφάνειας, στη Διεύθυνση Δημοσιονομικών Ελέγχων του Υπουργείου Οικονομικών. Ο λόγος ποιος είναι; Για έλεγχο θα πηγαίνει; Για ενημέρωση θα πηγαίνει εκεί; Έχουμε πει ότι πρέπει να ελαφρύνουμε το Ελεγκτικό Συνέδριο. Όμως, τώρα, του φορτώνουμε του Ελεγκτικού Συνεδρίου και ένα επιπλέον κομμάτι.

Έχουμε δώσει στη Νομική μας Υπηρεσία να φτιάξει μια Τροπολογία για το άρθρο 59. Η παράγραφος 4, του άρθρου 65 που άλλαξε και εφαρμόζεται αναλόγως για τους υπαλλήλους που ασκούν το ελεγκτικό έργο για τη Μονάδα Εσωτερικού Ελέγχου του Υπουργείου Οικονομικών, δηλαδή, τους Επιθεωρητές του Υπουργείου Οικονομικών. Είπατε ότι το είχατε βάλει μέσα και το βγάλατε. Για ποιο λόγο η ελεγκτική αποζημίωση δεν πρέπει να χορηγηθεί στους υπαλλήλους της Μονάδας Εσωτερικού Ελέγχου του Υπουργείου Οικονομικών; Οι περίπου 600 Ελεγκτές του Γενικού Λογιστηρίου του Κράτους, της Γενικής Διεύθυνσης Συγχρηματοδοτούμενων Προγραμμάτων και της Γενικής Διεύθυνσης των Δημοσιονομικών Ελέγχων, οι οποίες, έχουν συνολικά περί τους 600 υπαλλήλους, είναι και οι δύο αυτές Γενικές Διευθύνσεις υπό τον κύριο Σκυλακάκη.

Με αυτήν την Υπουργική Απόφαση ορίζεται ότι η δημοσιονομική δαπάνη της Γενικής Διεύθυνσης για το έτος 2020 είναι 260.000 ευρώ το χρόνο. Οι 19 Γενικοί Επιθεωρητές του Υπουργείου Οικονομικών που είναι επιφορτισμένοι για τον έλεγχο αυτών, η δαπάνη του ελεγκτικού επιδόματος δεν ξεπερνά τις 55.000 ευρώ.

Γιατί στον ένα και όχι στον άλλον; Ή σε κανέναν ή σε όλους. Αυτό λέει η σοβαρότητα και η εντιμότητα και η ακεραιότητα.

Γραφείο Συμβούλου ακεραιότητας. Σε κάθε Υπουργείο θα συσταθεί αυτοτελές γραφείο Συμβούλου ακεραιότητας, το οποίο υπάγεται στον Υπουργό. Η ακεραιότητα του Συμβούλου θα εξαρτάται από την ακεραιότητα του εκάστοτε Υπουργού, προφανώς, γιατί πώς θα προσλαμβάνεται ο Σύμβουλος ακεραιότητας; Και βέβαια, δεν μπορούμε να καταλάβουμε, γιατί εξαιρείτε το Υπουργείο Εθνικής Άμυνας, το Υπουργείο Εξωτερικών, το Υπουργείο Προστασίας του Πολίτη και το Υπουργείο Ναυτιλίας από αυτό το Σύμβουλο, όπως λέτε.

Πιστοποίηση Συμβούλων. Η πιστοποίηση συμβούλων θα προκύπτει από το Εθνικό Κέντρο Δημόσιας Διοίκησης και Αυτοδιοίκησης σε συνεργασία με τη Γενική Γραμματεία ανθρώπινου δυναμικού του Υπουργείου Εσωτερικών. Με ποια κριτήρια; Με εξετάσεις, θα πηγαίνει; πώς θα πηγαίνει αυτός ο άνθρωπος; Τι θέμα θα έχουν οι εξετάσεις; Η αξιολόγηση των υποψηφίων γίνεται από τριμελή επιτροπή -σύμφωνα με τα τυπικά κριτήρια- τα οποία θα ορίζονται κάθε φορά από την πρόσκληση ενδιαφέροντος. Έτσι όμως, δίνετε τη δυνατότητα η πρόσκληση ενδιαφέροντος να φωτογραφίζει τυπικά προσόντα κάποιου προσώπου, ο οποίος τελικά θα επιλέγεται.

Πάμε στο άρθρο 52, στο οποίο τροποποιείται η παράγραφος 4, του άρθρου 7, κώδικας ελληνικής ιθαγένειας, από την υποχρέωση απόκτησης το πιστοποιητικό επάρκειας γνώσεων – λέει - για πολιτογράφηση, απαλλάσσονται, κ. Υπουργέ, όσοι έχουν φοιτήσει σε ελληνικό σχολείο. Όσοι τελικά φοιτήσει, ή όσοι έχουν αποφοιτήσει; Αυτό θα το δείτε, δεν θα το δείτε, εκτός κι αν θέλετε να δώσετε τόσο εύκολα την ιθαγένεια στους παράνομους μετανάστες, λαθρομετανάστες – όπως θέλετε πέστε στους πρόσφυγες - και τα ελληνόπουλα να τρέχουν να σπουδάζουν και εν συνεχεία, να φεύγουν στο εξωτερικό.

Στο άρθρο 55, ορίζεται η επιλογή των προϊσταμένων των αυτοτελών γραφείων στην Επιτροπή Ανταγωνισμού και διενεργείται με απόφαση του προέδρου και σε περίπτωση αυτοτελών γραφείων ύστερα από πρόταση του προϊσταμένου. Γιατί να μην αναφέρονται τα τυπικά προσόντα ρητώς σε νόμο και να ορίζονται αυτά σε κάθε προκήρυξη;

Πάμε τώρα στα οικονομικά δεδομένα - σας είπα από την αρχή - ότι φορτώνεται το δημόσιο από προσωπικό-θέσεις, ανοίγετε διευθύνσεις, με αποτέλεσμα και προσωπικό περισσότερο να υπάρχει - δεν ξέρω αν αυτό το προσωπικό χρειάζεται όλο - και από την άλλη μεριά χρήματα τα οποία θα μπορούσαν να δοθούν σε συντάξεις για άλλα θέματα, τα οποία απασχολούν την κοινωνία, δεν έχουμε λεφτά.

Θέλω να πω, κύριε Βορίδη, πόσα λεφτά είναι αυτά; Γνωρίζουμε; Το Γενικό Λογιστήριο δεν αναφέρει ποιο θα είναι το κόστος αυτών των θέσεων. Μπορούμε να μάθουμε το κόστος αυτών των θέσεων, για να δούμε τελικά στο επιτελικό κράτος σας, τι φτιάχνει; Τι κάνει; Αυτή όμως, δυστυχώς, κυρίες και κύριοι συνάδελφοι, είναι η Κυβέρνηση των αρίστων της Νέας Δημοκρατίας. Αυτή είναι η Κυβέρνηση, όπως ο κόσμος δεν την είχε γνωρίσει ποτέ. Είναι μια Κυβέρνηση, η οποία θέλει να λέει, ότι κυβερνά, ουσιαστικά όμως, να περνάει ο χρόνος, χωρίς κανένα ουσιαστικό αποτέλεσμα.

Η λύση, κυρίες και κύριοι συνάδελφοι, είναι μία. Πρέπει να καθίσουμε να δουλέψουμε σοβαρά, να αφήσουμε τα νομοσχέδια, τα οποία έρχονται με ριπή πολυβόλου, κύριε Υπουργέ, στη παρούσα Βουλή και να καθίσουμε θα τα δούμε τα πράγματα πρακτικά, απλά με λογική, γιατί έτσι όπως πάτε, όχι με λογική δεν πάτε, αλλά κάνετε, ότι είναι δυνατόν για να φέρετε τον κόσμο απέναντί σας.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, με την αγόρευση του Ειδικού Αγορητή της Ελληνικής Λύσης, ολοκληρώθηκαν οι παρατηρήσεις των Εισηγητών και των Ειδικών Αγορητών των κομμάτων κατά τη δεύτερη ανάγνωση.

Η Ειδική Αγορήτρια του ΜέΡΑ25, κυρία Φωτεινή Μπακαδήμα, είχε κάποιο κώλυμα, οπότε, όσον αφορά τις παρατηρήσεις του ΜέΡΑ25 για το νομοσχέδιο, μένουμε σε όσα έχουν λεχθεί στις τρεις προηγούμενες συνεδριάσεις.

Έχουν ζητήσει το λόγο, κύριε Υπουργέ, δύο συνάδελφοι. Θα έλεγα να ακούσουμε αυτούς και μετά να ολοκληρώσουμε με τη δική σας ομιλία.

Τον λόγο έχει ο κ. Χάρης Καστανίδης, Βουλευτής του Κινήματος Αλλαγής.

**ΧΑΡΑΛΑΜΠΟΣ (ΧΑΡΗΣ) ΚΑΣΤΑΝΙΔΗΣ:** Κύριε Πρόεδρε, θέλω να ξεκινήσω λέγοντας ότι θα ήθελα πάρα πολύ να βρίσκομαι στην Αίθουσα - δεν μπορώ λόγω των υγειονομικών πρωτοκόλλων - διότι έτσι θα είχα τη δυνατότητα μιας πιο άμεσης και ζωντανής συζήτησης με τους εκπροσώπους της Κυβέρνησης.

Έστω κι έτσι, όμως, επιθυμώ να δηλώσω ότι δεν θα μπω στη συζήτηση που προέκυψε αίφνης για την πιθανή αλλαγή του νόμου που αφορά την ψήφο των αποδήμων, διότι κανείς κινδυνεύει να χάσει την σοβαρότητά του, εάν δει πώς διεξάγεται, μάλιστα, η συζήτηση μεταξύ της Κυβέρνησης και της Αξιωματικής Αντιπολίτευσης. Απλώς να υπενθυμίσω ότι σε κάθε πιθανή αλλαγή, θα πρέπει να υπάρχει αυξημένη πλειοψηφία, η οποία απαιτείται και σήμερα.

Άκουσα τον Υπουργό να αναρωτιέται αυτές τις μέρες, ««Μα, καλά, εξαιτίας ενός άρθρου που αφορά το Ανώτατο Συμβούλιο Επιλογής Προσωπικού απορρίπτετε το υπόλοιπο νομοσχέδιο; Δεν θέλετε τον «Εσωτερικό Έλεγχο»; Δεν θέλετε τους «Συμβούλους Ακεραιότητας»;»», και ο οποίος Υπουργός ανήκει στην χορεία των ανθρώπων, που με βάση προαποφασισμένες απαντήσεις, κατασκευάζει ερωτήματα, διότι είναι προφανές ότι υπήρξαν πάρα πολλές τοποθετήσεις, οι οποίες αφορούσαν το σύνολο του νομοσχεδίου, έστω και αν έπρεπε να διατυπωθούν οι αντιρρήσεις συνοπτικά, διότι ο χρόνος είναι εξαιρετικά περιορισμένος.

Εξηγούμαι: Πόσοι νομοθετούν για τα ίδια θέματα εντός της Κυβέρνησης; Όταν ο Υπουργός Επικρατείας, πριν από ενάμιση χρόνο περίπου, εισηγήθηκε το ν. 4622 περί του δήθεν Επιτελικού Κράτους, έλεγε με στόμφο στη Βουλή ότι ενοποιεί τους διάσπαρτους ελεγκτικούς μηχανισμούς του δημοσίου στα πλαίσια της Εθνικής Αρχής Διαφάνειας.

Τώρα, ο υπουργός των Εσωτερικών κατά πλήρη αντίθεση στην συλλογιστική άλλου μέλους της Κυβέρνησης, δημιουργεί επιπλέον μηχανισμούς ελέγχου, τους μηχανισμούς «Εσωτερικού Ελέγχου», πρόσθετους και πέραν των αρμοδιοτήτων της Εθνικής Αρχής Διαφάνειας.

Επισημαίνω εδώ την εσωτερική Κυβερνητική αντίφαση, από τη μια να επαίρεται ένα τμήμα της Κυβερνήσεως, διότι είχε την εξαιρετική και «φαεινή» ιδέα να ενοποιήσει τους ελεγκτικούς μηχανισμούς στα πλαίσια της Εθνικής Αρχής Διαφάνειας και το άλλο σκέλος της Κυβέρνησης, που προσθέτει μηχανισμούς ελέγχου.

Η επόμενη παρατήρηση, κύριε Πρόεδρε.

Το έθεσα και κατά την ομιλία μου στην πρώτη συνεδρίαση της Κοινοβουλευτικής Επιτροπής, «Εσωτερικός Έλεγχος» και «Σύμβουλος Ακεραιότητας» δεν υπάρχουν, αν οι μεν μηχανισμοί «Εσωτερικού Ελέγχου» υπάγονται απευθείας στον επικεφαλής του φορέα, ο δε «Σύμβουλος Ακεραιότητας» ή οι «Σύμβουλοι Ακεραιότητας» υπάγονται απευθείας στην αρμοδιότητα του Υπουργού και αυτό δεν μπορεί να συμβεί, διότι ενδιαμέσως, μεσολαβούν διαδικασίες άγνωστες εν πολλοίς, σχετικά με τα κριτήρια και τις ιδιότητες αυτών που θα επιλεγούν και επίσης, μεσολαβούν και όργανα που δεν εγγυώνται την αμερόληπτη κρίση, την απροσωπόληπτη κρίση.

Για να δώσουμε μερικά παραδείγματα. Υπάρχουν εξουσιοδοτικές διατάξεις στο νομοσχέδιο που εισηγείται η Κυβέρνηση, προκειμένου να εκδοθούν αργότερα κανονιστικές πράξεις, οι οποίες θα ρυθμίζουν τα της ιδιότητας των υποψηφίων αλλά και τα κριτήρια της επιλογής. Δεύτερον, επειδή όσες μονάδες εσωτερικού ελέγχου θα συσταθούν, ξεκινάω από εκεί, στο επίπεδο της διεύθυνσης, δεν καλείται καν το ειδικό συμβούλιο επιλογής προσωπικού, στο οποίο κυριαρχεί η εκπροσώπηση του Ανώτατου Συμβούλιου Επιλογής Προσωπικού, αλλά θα κληθούν τα συμβούλια επιλογής προσωπικού, αποτελούμενα από γενικούς διευθυντές, να κάνουν την επιλογή. Ή τα συμβούλια επιλογής προσωπικού, που με διαφορετική σύνθεση, όταν αφορούν τους οργανισμούς τοπικής αυτοδιοίκησης, αλλά ελεγχόμενα στην μεγάλη τους πλειοψηφία όργανα, που θα κάνουν την επιλογή των ανθρώπων που θα στελεχώσουν τις μονάδες εσωτερικού ελέγχου. Και για να εξασφαλισθεί η αντικειμενικότητα των μονάδων εσωτερικού ελέγχου θα γίνουν και επιτροπές ελέγχου, δηλαδή, δημιουργούμε αλλεπάλληλα κύματα μηχανισμών με ιδιαίτερα μεγάλο γραφειοκρατικό βάρος, αφαιρώντας μάλιστα προσωπικό από τις υπηρεσίες τους. Τίθεται έτσι το ερώτημα, όταν θα πρέπει να συσταθούν σε όλες τις υπηρεσιακές μονάδες, υπουργεία, οργανισμούς τοπικής αυτοδιοίκησης, αποκεντρωμένες διοικήσεις, δημόσιες επιχειρήσεις και οργανισμούς, ευρύτερο δημόσιο τομέα, μονάδες εσωτερικού ελέγχου, επιτροπές ελέγχου, γραφεία συμβούλου ακεραιότητας, όλος αυτός ο κόσμος από κάπου θα αφαιρεθεί, με τρόπο απολύτως αφερέγγυο, δεν θα υπάρξει θέμα αναπλήρωσης τους για την δουλειά που κάνουν στις υπηρεσίες από τις οποίες θα προκριθούν ότι πρέπει να φύγουν;

Ο δε σύμβουλος ακεραιότητας, κύριε Πρόεδρε, ο οποίος υπάγεται όπως είπα πριν, στον εκάστοτε Υπουργό, επιλέγεται επίσης από αφερέγγυο όργανο, από τρεις Γενικούς Διευθυντές. Ο ένας γενικός διευθυντής προέρχεται από την Εθνική Αρχή Διαφάνειας, ο άλλος Γενικός Διευθυντής είναι από το οικείο Υπουργείο και ο τρίτος Γενικός Διευθυντής είναι από το Υπουργείο του κ. Βορίδη. Ούτε εδώ έχουμε αξιόπιστη σύνθεση κρίνοντος οργάνου και αυτό θα ήταν λιγότερο βαρύ, αν το έλεγα μόνο εγώ, αλλά αν κανείς ανατρέξει και στα υπομνήματα, όχι μόνο όσα είπαν προφορικά, των φορέων τους οποίους άκουσε η Επιτροπή μας, θα έβλεπε ότι τις ίδιες ανησυχίες εκφράζουν. Πέραν του γεγονότος ότι ανοίγει ο εσωτερικός έλεγχος ακόμη και σε ιδιώτες, σε φυσικό ή σε νομικό πρόσωπο με το οποίο θα συνάψει σύμβαση ο φορέας ή το υπουργείο. Με αυτόν τον τρόπο εισάγεται στο εσωτερικό της δημόσιας διοίκησης ιδιώτης, ο οποίος έχει πολύτιμη πρόσβαση στα προσωπικά δεδομένα και υποθέτω και έναν ιδιαίτερο δίαυλο επικοινωνίας με τον ελέγχοντα επικεφαλής του φορέα ή τον αρμόδιο Υπουργό.

Φοβάμαι, κύριε Πρόεδρε, ότι αυτό που θα συμβεί δεν είναι μόνο μια υπέρμετρη γραφειοκρατική επιβάρυνση χωρίς κανένα αποτέλεσμα. Φοβάμαι ότι αυτό που θα συμβεί είναι ότι ανεξάρτητα από προθέσεις θα στηθούν μηχανισμοί - Θέλω να είμαι κομψός και λέω «ανεξάρτητα από προθέσεις»- εσωτερικής χειραγώγησης, φοβούμαι δε και μηχανισμοί χαφιεδισμού, διότι ο σύμβουλος ακεραιότητας δεν έχει καμία απολύτως προϋπόθεση στο πως θα διαχειρισθεί μια ανώνυμη καταγγελία. Πρέπει να υπάρχουν συνέπειες στις ανώνυμες ψευδείς καταγγελίες. Πως θα χρησιμοποιήσει την πληροφορία κάποιος σύμβουλος ακεραιότητας, υπαγόμενος στον Υπουργό; Ποιος εγγυάται; Τέτοιες ασφαλιστικές δικλείδες λείπουν από τις ρυθμίσεις του νομοσχέδιου, εκτός και αν αυτά περιληφθούν σε μεταγενέστερες Υπουργικές Αποφάσεις, αλλά δεν είναι και τόσο αξιόπιστο να μην ελέγχει η Βουλή, όταν ψηφίζει τέτοιες ρυθμίσεις.

Γι’ αυτό ακριβώς ισχυρίζομαι - και τελειώνω με αυτό κύριε Πρόεδρε - ότι το νομοσχέδιο το οποίο εισηγείται η Κυβέρνηση αγγίζει τις πιο σκληρές παραδόσεις της πατερναλιστικής και αυταρχικής δεξιάς. Μου ήταν, άλλωστε, σαφές από την δήλωση του κυρίου Βορίδη: «Ποιος σας είπε ότι εγώ είμαι των συναινέσεων;» Η Κυβέρνηση νομοθετεί, εγώ νομοθετώ». Αυτή είναι και η απάντηση στην καλή μου συνάδελφο, την κυρία Λιακούλη, η οποία είχε την ευγένεια να μιλήσει περί δημιουργικής αντιπολίτευσης. Αλλά η δημιουργική αντιπολίτευση προϋποθέτει Κυβέρνηση που διαλέγεται, δημιουργική Κυβέρνηση και κάτι τέτοιο δεν έχουν δει τα μάτια μου.

Ευχαριστώ κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα συμφωνήσω μαζί σας - μισό λεπτό κύριε Υπουργέ - ότι οι διά ζώσης συνεδριάσεις, η συμμετοχή με φυσική παρουσία στις συνεδριάσεις, δεν αντικαθίστανται με τίποτα με την τηλεδιάσκεψη, αλλά μέχρι να κατακτήσουμε την ανοσία της αγέλης, μέχρι να εμβολιαστούν όλοι, φοβούμαι ότι θα πρέπει να εξοικειωθούμε με αυτού του είδους τις συνεδριάσεις.

Έχει ζητήσει τον λόγο ο Αναπληρωτής Υπουργός Εσωτερικών, ο κύριος Πέτσας.

Κύριε υπουργέ θέλετε να κάνετε χρήση της ομιλίας σας, της αγόρευσής σας που σας δίνει ο Κανονισμός ή να απαντήσετε σε κάποια θέματα;

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Επί της Τροπολογίας και δύο απαντήσεις κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Έχετε τον λόγο κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Θα προσπαθήσω να είμαι σύντομος για κάποιες διευκρινίσεις. Αντιλαμβάνομαι ότι από την τροπολογία 834 που καταθέσαμε και τα εννέα άρθρα υπάρχουν δύο σημεία που συγκέντρωσαν κάποια σχόλια, το άρθρο 1 και το άρθρο 4. Θα ήθελα να εξηγήσω λίγο για το άρθρο 1 και το άρθρο 4 αυτής της τροπολογίας.

Οι δυσχέρειες που έχουν προκληθεί από τις συνεχιζόμενες επιπτώσεις της πανδημίας του κορωνοϊού καθιστούν αναγκαία τη χορήγηση μιας σύντομης παράτασης της προθεσμίας για τη σύσταση αναπτυξιακού οργανισμού από δήμους, περιφερειακές ενώσεις αυτών και περιφέρειες, για την προσαρμογή υφιστάμενων αναπτυξιακών ανωνύμων εταιρειών και των δικτύων δήμων και περιφερειών και για τη συμμετοχή αυτών σε αναπτυξιακούς οργανισμούς, άρα μιλάμε για μια παράταση μέχρι την 30/6/2021.

Όσον αφορά το άρθρο 4 της τροπολογίας - αναφέρθηκε και ο κύριος Χατζηγιαννάκης πιο πριν στην ομιλία του - η μεγάλη έλλειψη προσωπικού συγκεκριμένων ειδικοτήτων στα Κοιμητήρια της χώρας, που απαιτείται για την ενέργεια ταφής και ανακομιδής νεκρών και η ανάγκη παροχής ευελιξίας και κατάλληλης προσαρμογής των εν λόγω εργασιών - καθώς ο αριθμός των ενταφιασμών και ανακομιδών δεν κατανέμεται ισομερώς κατά τη διάρκεια του χρόνου - καθιστούν απαραίτητη τη δυνατότητα ανάθεσης δημοσίων συμβάσεων σύμφωνα με τον υφιστάμενο νόμο για τις δημόσιες συμβάσεις και την παροχή των προκειμένων υπηρεσιών με απόφαση της Οικονομικής Επιτροπής. Για τον λόγο, αυτό με το άρθρο 4 προστίθεται στις υπηρεσίες που η Οικονομική Επιτροπή των ΟΤΑ Α΄ βαθμού δύναται να αναθέτει με τις διαδικασίες σύναψης δημόσιας σύμβασης και οι υπηρεσίες αυτές, ταφής και ανακομιδής νεκρών. Έχουμε ένα έκτακτο ζήτημα που πρέπει να αντιμετωπίσουμε. Δεν λύνονται όλα τα προβλήματα με προσλήψεις, αλλά με τη δέουσα ευελιξία όπως κάνουμε και εμείς με αυτήν την διάταξη κύριε Χατζηγιαννάκη.

Τώρα, όσον αφορά το θέμα που είπε για τις φυσικές καταστροφές πριν από λίγο ο κύριος Μυλωνάκης. Είμαστε δίπλα στις τοπικές κοινωνίες που έχουν πληγεί τόσο από τον Ιανό, όσο αργότερα από τις πλημμύρες στον Έβρο και στη Ροδόπη, στο σεισμό στη Σάμο, στην Ελασσόνα, στη Φαρκαδόνα, στον Τύρναβο. Δεν έπεσε μια φορά έξω, έπεσε 8 φορές έξω ο κύριος Μυλωνάκης όταν λέει για τι οικίσκους και τι κοντέινερ έχουμε δώσει στην περιοχή. 172 οικίσκοι και τροχόσπιτα έχουν παρασχεθεί, όχι 20 που είπε ο κύριος Μυλωνάκης, ένα στοιχείο αυτό.

Δεύτερον, έχουμε από την πρώτη στιγμή τοποθετηθεί ότι θα είμαστε δίπλα για τις δαπάνες κοινωνικής προστασίας. Δώσαμε τα πρώτα χρήματα στους τρεις δήμους προστέθηκαν στους τρεις δήμους και ο δήμος Λάρισας και ο δήμος Παλαμά προκειμένου να μπορούμε να συνδράμουμε όσο πλήττονται και όσο έρχονται αιτήματα τεκμηριωμένα συνεχίζουμε να στηρίζουμε τους πληγέντες με τα χρήματα που ζητούνται από τους δήμους μετά την καταγραφή που γίνεται από αυτούς.

Όσον αφορά, επίσης, το πώς λειτουργούμε από εδώ και πέρα έχει θεσπιστεί ήδη η κυβερνητική επιτροπή για την κρατική αρωγή και έχουμε θεσμοθετήσει, λοιπόν, το μοντέλο του Ιανού προκειμένου να έχουμε πιο γρήγορα την καταγραφή των ζημιών και αποζημίωση των πληγέντων.

Τρίτο στοιχείο όσον αφορά το πρόγραμμα «Αντώνης Τρίτσης» και όσα ακούστηκαν. Είπε ο κύριος Χατζηγιαννάκης, - για παράδειγμα - ότι περίπου 200 δήμοι δεν θα πάρουν τίποτα ή η κυρία Λιακούλη είπε ότι τιμωρούμε τους συνεπείς. Τα χρήματα του προγράμματος «Αντώνης Τρίτσης» είναι δεδομένα. Είναι 2,5 δισεκατομμύρια ευρώ. Σε αυτά έχουν ενταχθεί και όλα τα έργα του «Φιλόδημος Ι» όπως γνωρίζετε περίπου 1,3 δισεκατομμύρια ευρώ.

Επομένως, πρέπει να λάβουμε μέριμνα ώστε να γίνει μία κατανομή των πόρων αυτών, ώστε και πιο μικρός δήμος, αυτός που έχει την πιο αδύναμη τεχνική υπηρεσία, να μπορεί να δει κάποιο έργο προτεραιότητας του, να ενταχθεί στο πρόγραμμα. Γι’ αυτό κρίθηκε απαραίτητο, να βάλουμε πλαφόν. Μέσα στο πλαφόν έχουμε τις δυνατότητες κάποιων βαθμών ευελιξίας, για να ικανοποιήσουμε δήμους που είχαν εντάξει προγράμματα έγκαιρα, όπως τα έργα του «Φιλόδημος 1» και εκεί, όπως θα δείτε στις προσκλήσεις εκδήλωσης ενδιαφέροντος που θα εκδοθούν σήμερα ή αύριο, λαμβάνουμε μέριμνα ώστε να εντάσσεται το συμβασιοποιημένο ποσό, όχι το προϋπολογισθέν, ακριβώς γιατί έχει από τότε περάσει ένα ικανό χρονικό διάστημα και έχουν συμβασιοποιηθεί έργα. Άρα, έχουν μεγαλύτερο περιθώριο εντός του πλαφόν, αρκετοί δήμοι που είχαν δει έργα του «Φιλόδημος 1» να εντάσσονται στο πρόγραμμα.

Επίσης, έχουμε άλλους βαθμούς ευελιξίας που σχετίζονται με το γεγονός, ότι όσο προχωρά το πρόγραμμα τόσο θα ξέρουμε ποια είναι τα ποσά που συμβασιοποιούνται, άρα τι εκπτώσεις υπάρχουν στο πρόγραμμα ώστε να μπορούμε να τα ξανά χρησιμοποιήσουμε και έχουμε δεσμευθεί, ότι δεν θα αφήσουμε κανένα ευρώ να πάει χαμένο. Επίσης, έχουμε συγχρηματοδοτήσεις από το ταμείο ανάκαμψης. Μπορούμε να δούμε ποια έργα μπορούν να χρηματοδοτηθούν και από ταμείο ανάκαμψης, όπως έχουμε πει και άλλες φορές με τις συνέργειες που αναζητούσαμε από τον Ιανουάριο μέχρι και σήμερα και το έχω πει πολλές φορές και στη Βουλή.

Τελευταίο και νομίζω, πιο σημαντικό, οι δήμαρχοι οι ίδιοι ξέρουν ότι αυτό που έχει σημασία είναι να απορροφήσουμε τα χρήματα. Άρα, θέλουμε ώριμα έργα, απορρόφηση των χρημάτων και εδώ είμαστε και αυτό που υπαινιχθήκατε, κ. Χατζηγιαννάκη, ότι μπορεί να χρειαστούν περισσότερα χρήματα, αν απορροφήσουμε αυτά τα χρήματα, εδώ είμαστε να το συζητήσουμε. Αν δεν απορροφηθούν, τι θα πούμε στην ευρωπαϊκή τράπεζα επενδύσεων, η οποία συγχρηματοδοτεί το πρόγραμμα και στις 18 Μαρτίου συνυπογράψαμε τη σχετική δανειακή σύμβαση με το Ταμείο Παρακαταθηκών, ότι δεν απορροφήσαμε; Όχι, θέλουμε ώριμα έργα να τρέξουμε και είναι προς όφελος και των δήμων και των δημάρχων και φυσικά, των τοπικών κοινωνιών.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής)**: Τον λόγο έχει ο κ. Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ(Εισηγητής της Μειοψηφίας)**: Είπατε, ότι οι εκπτώσεις θα συνυπολογιστούν, δηλαδή οι συμβασιοποιήσεις στην πραγματικότητα, που είναι μετά από τη διαγωνιστική διαδικασία, άρα οι εκπτώσεις θα ωφελήσουν τους δήμους. Επειδή δεν προκύπτει αυτό από την ΚΥΑ, είπατε θα το φέρετε ως βελτιωτική; Είναι ένας από τους προβληματισμούς μας, που μας απασχολεί και μας, επειδή απασχολεί τους δήμους προφανώς. Αν είναι το συμβασιοποιημένο, εμείς αυτό σας καλούμε ένα από τα κομμάτια που έχουμε ως παρατηρήσεις βελτιώσεων, ανεξάρτητα από τη συνολική κριτική, είναι αυτή.

Ένα δεύτερο κομμάτι, επειδή αναφερθήκατε και θα ήθελα να μου απαντήσετε, γιατί ενδιαφέρει όλους τους δήμους, είναι το εξής ζήτημα. Επειδή με την κοινή υπουργική απόφαση, αφαιρείτε τη δυνατότητα στους δήμους να καταθέσουν παραπάνω στην πραγματικότητα, όλα αυτά που έχουν ετοιμάσει, εμείς προτείνουμε να αφήσετε τους δήμους, όντως να τους ζητήσετε κατηγοριοποίηση, γιατί είναι συγκεκριμένα τα κονδύλια που μπορούν να δοθούν, αλλά τα υπόλοιπα επειδή θα υπάρξουν και άλλα εργαλεία χρηματοδότησης, να προχωρούν στις ωριμάνσεις είτε να χρηματοδοτηθούν από το ταμείο ανάκαμψης είτε από καινούργια σύμβαση της ευρωπαϊκής τράπεζας επενδύσεων, που όπως γνωρίζετε καλύτερα από μένα, όσο προχωρά η απορροφητικότητα θα μπορεί να διαθέτει και άλλους πόρους. Τουλάχιστον αυτό συνέβαινε με τη δική μας κυβέρνηση, φαντάζομαι το ίδιο συμβαίνει και τώρα, δεν νομίζω να έχει διαφοροποιηθεί αυτό. Άρα, αν αυτά τα δύο τρία πράγματα βελτιωθούν, θα είναι και βελτιωμένο, γιατί απ’ την ΚΥΑ δεν προκύπτουν αυτά, γι’ αυτό έχουμε ανησυχήσει πάρα πολύ και προφανώς, επειδή έχουν ανησυχήσει οι δήμοι.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής)**: Τον λόγο έχει ο κ. Πέτσας.

**ΣΤΥΛΙΑΝΟΣ ΠΕΤΣΑΣ(Αναπληρωτής Υπουργός Εσωτερικών)**: Μόνο ένα στοιχείο. Προκύπτει για τη συμβασιοποίηση όσων έργων έχουμε να κάνουμε με το Φιλόδημο 1. Όλα τα υπόλοιπα, εξειδικεύονται στις προσκλήσεις που θα δείτε να βγαίνουν σήμερα ή αύριο. Όσον αφορά τα ζητήματα που έχουν να κάνουν με την υποβολή προτάσεων, κανείς δεν απαγορεύει στους δήμους να υποβάλλουν προτάσεις. Απλώς, το πλαφόν έχει προσγειώσει ας πούμε όλους μας σε μια πραγματικότητα, ότι έχουμε 2,5 δισεκατομμύρια στο πρόγραμμα, δεν έχουμε 25. Επομένως, όλοι μπορούν να υποβάλουν τις προτάσεις τους. Κανείς δε θα απαγορεύσει σε κανέναν, να υποβάλει οποιαδήποτε πρόταση επιθυμεί και ακριβώς γι’ αυτό το λόγο, θέλουμε τις συνέργειες και με άλλα χρηματοδοτικά εργαλεία.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής)**: Τον λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Βορίδη, τι έγινε; Σφίξανε τα γάλατα στο εσωτερικό και είπατε να ρίξετε μια φωτοβολίδα στο εξωτερικό; Σκέφτεστε να δημιουργήσετε έναν διχασμό στην Ομογένεια, στο εξωτερικό και να προσπαθήσετε στη συνέχεια να το εισάγετε στο εσωτερικό; Εγώ, λοιπόν, καλόπιστα σας ζητώ να διαβάσετε όλη τη συνέντευξη της κυρίας Τζάκρη και την ερώτηση 2 και την ερώτηση 3, όχι μόνο την 3 που είναι συνέχεια της 2 και μετά ελάτε να δούμε τι έχουμε συζητήσει και τι έχουμε ψηφίσει μέσα σε αυτή την Αίθουσα του Κοινοβουλίου. Δεκέμβριος 2019, δεν συγκυβερνούσαμε, που το λέτε ειρωνικά άμα τυχαίνει να ψηφίσουμε κάτι μαζί. Νέα Δημοκρατία υπέρ, ΣΥΡΙΖΑ υπέρ, ΚΙΝΑΛ υπέρ, ΚΚΕ υπέρ, κάποιες διαφοροποιήσεις από το ΜέΡΑ25, Ελληνική Λύση υπέρ. Σας ρωτώ ευθέως, μετανιώσατε; Δεν σας βγαίνει κάτι; Τι έγιναν αυτά τα μεγαλεπήβολα πρωτοσέλιδα του φιλοκυβερνητικού Τύπου Σαββατοκύριακο; Η κυρία Τζάκρη έδινε αυτές τις διαρροές και αυτές τις πληροφορίες κύριε Βορίδη;

Εμείς, λοιπόν, είμαστε περήφανοι για την ψήφο μας και κάναμε εξαντλητική διαβούλευση εβδομάδων για να μπορέσουμε να καταλήξουμε. Είχε παίξει θετικό πρωταγωνιστικό ρόλο και το Κομμουνιστικό Κόμμα τότε και το ΚΙΝΑΛ και όλα τα κόμματα σε πλαίσιο συνεννόησης. Τώρα τι έρχεστε και λέτε και εσείς και η κυρία Πελώνη; Διαβάσαμε λέει μία απάντηση, σε μια συνέντευξη και φέρνουμε ένα νόμο. Πολύ ωραία νομοθέτηση, κύριε Βορίδη. Την προηγούμενη φορά κάναμε Επιτροπές, συζητάγαμε, διαβουλευόμασταν, δημόσιος διάλογος, επικοινωνία και τώρα λέει το κάνουμε έτσι. Απόλυτος τυχοδιωκτισμός. Απόλυτη εργαλειοποίηση της Ομογένειας. Επικοινωνιακές φωτοβολίδες γιατί; Γιατί θέλετε, κύριε Υπουργέ, να αλλάξετε την ατζέντα. Δεν θέλετε σήμερα να συζητάμε τη μαφιόζικη δολοφονία του δημοσιογράφου, διότι δεν θέλετε να συζητάμε ένα χρόνο και ένα μήνα μετά το άνοιγμα των σχολείων με 25 παιδιά στην τάξη, δεν θέλετε να συζητάμε ότι έχουμε φτάσει τους 800 διασωληνωμένους. Δεν θέλετε να συζητάμε ότι κύριε Πέτσα, εσείς που έχετε κάνει και κυβερνητικός εκπρόσωπος, πήγε προχθές ο Πρωθυπουργός να επιθεωρήσει λεωφορεία και σήμερα τα λεωφορεία αντί να είναι στο δρόμο ήταν στα αμαξοστάσια. Θέλετε να κάνετε ένα τεχνητό διχασμό. Θέλετε να κάνετε κωλοτούμπα. Αυτή είναι η πραγματικότητα. Από αυτό το οποίο ψηφίσατε. Όπως κάνετε και με τη διάταξη του ΑΣΕΠ.

Εγώ, λοιπόν, με την ευκαιρία θέλω να ξεκαθαρίσω, από αυτό το βήμα, τα εξής. Πρώτον, είμαστε υπέρ της συμμετοχής των αποδήμων στις εκλογές, όπως ψηφίσαμε τότε, ως επιλογή διακομματικού συμβιβασμού. Είχαμε, όμως, πριν τη δική μας θέση, την οποία περιγράφει και η κυρία Τζάκρη στη συνέντευξη της και σας το βγάλαμε σήμερα και σε ανακοίνωση. Ελπίζω αυτό να είναι κατανοητό.

Δεύτερον, και η ΝΔ για να είμαι πιο δίκαιος, είχε την ευθύνη για τον αποκλεισμό των αποδήμων από τις εκλογές για δεκαετίες. Δεν ήταν η πρώτη φορά που ήρθε στην κυβέρνηση η ΝΔ στις 7 Ιουλίου του 2019. Το 2012 – 2015, με εσάς Υπουργό κυβερνούσε η ΝΔ και το 2004 – 2009, με εσάς αντιπολίτευση σε μικρό κόμμα, κυβερνούσε η ΝΔ και το 1991 – 1993, δεν θυμάμαι τι ακριβώς κάνατε τότε, η ΝΔ κυβερνούσε. Τι έκανε τότε, λοιπόν, η ΝΔ; Τίποτα. Τι έκανε ΣΥΡΙΖΑ; Ο ΣΥΡΙΖΑ, ήρθε πρώτη φορά στη διακυβέρνηση της χώρας στις 25 Γενάρη του 2015. Ξεκίνησε τη νομοπαρασκευαστική το 2018, ξεκίνησε τη Συνταγματική Αναθεώρηση όπου έβαλε το θέμα και στη συνέχεια, ψήφισε ως Αξιωματική Αντιπολίτευση τη ρύθμιση το 2019. Διότι, εμείς κύριε Βορίδη, δεν εργαλειοποιούμε ποτέ την Ομογένεια. Εσείς το κάνετε. Εσείς το κάνατε πάντα.

Σας προκάλεσα, όταν αναλάβατε Υπουργός και συζητάγαμε το νομοσχέδιο για το ΑΣΕΠ, του οποίου τη διάταξη αλλάζετε, να κάνουμε διάλογο για την Ομογένεια. Σας ζήτησα από βήματος της Βουλής, το θυμάστε. Διαλέξτε το γήπεδο. Διαλέξτε και το δημοσιογράφο και πάμε να συζητήσουμε, για τις αμερικανικές εκλογές, για τις διεθνείς εξελίξεις, για τον τρόπο που αντιμετωπίζονται όλα τα θύματα διεθνώς, για να μπορέσει να παρακολουθήσει ο κόσμος και θα σας πω τι κάνατε αυτό το τρίμηνο. Το αποφύγατε, κύριε Βορίδη. Όπως είχε πει και η κυρία Μπακογιάννη, σε μία πολύ ωραία προηγούμενη τοποθέτησή της σχολιάζοντας την τοποθέτηση κάποιου άλλου πρώην συναδέλφου να τοποθετηθεί στην Ολομέλεια πάνω σε ζητήματα, «κότα λυράτη, μακροπουπουλάτη».

Δεν ήρθατε να συζητήσετε και τώρα διαβάζετε μία παράγραφο και έρχεστε και λέτε «νόμο». Ξέρετε τι θέλετε την Ομογένεια; Τη θέλετε για να την χρησιμοποιείτε όπως ο κ. Διαμαντάρης, με τα ψεύτικα πτυχία που τον κάνατε Υπουργό και έφυγε νύχτα, γιατί δεν είχε πτυχίο και γιατί επέλεξε τις άλλες επιχειρηματικές του δραστηριότητες. Τη θέλετε την Ομογένεια, για να την εργαλειοποιείτε αξιοποιώντας διάφορες μειοψηφικές φωνές στο εσωτερικό της. Θυμάστε τον κύριο Πατούλη, τον Περιφερειάρχη Αττικής, στη Νέα Υόρκη; Λέει ο κύριος Γεωργιάδης, ο φίλος σας, «μα εγώ δεν είπα ποτέ τους συριζαίους προδότες για τη Συμφωνία των Πρεσπών και βρείτε μία δήλωσή μου και τα λοιπά». Θυμάστε λοιπόν, αυτό το μειοψηφικό κομμάτι το οποίο έσερνε ο Κύριος Πατούλης, τι έλεγε για τη Συμφωνία των Πρεσπών; Θυμάστε τις διαδηλώσεις στην Αυστραλία;

Θέλετε, λοιπόν, να διχάσετε τους Έλληνες του εξωτερικού. Εμείς δεν θέλουμε να διχάσουμε τους Έλληνες του εξωτερικού. Θεωρούμε την Ομογένεια, που στη συντριπτική της πλειοψηφία είναι προοδευτικοί πολίτες, πολίτες που έχουν οπτική του κόσμου, ότι θέλουν να μετέχουν στις εκλογές και δεν θεωρούμε, κύριε Βορίδη, ότι αυτό είναι ένα ζήτημα που μπορείτε να κάνετε τέτοια πολιτικά παιχνίδια.

Και σας το λέω, διότι εγώ είμαι 36 ετών και οι περισσότεροι μου συμμαθητές και συμφοιτητές, αυτή τη στιγμή βρίσκονται στο εξωτερικό, τα καλύτερα μυαλά της χώρας, και θέλουν να γραφτούν στη διαδικασία και να πάνε να ψηφίσουν, διότι το δικό σας Κόμμα, κύριε Βορίδη, παρόλο που τότε ήσασταν σε άλλο Κόμμα, χρεοκόπησε την Ελλάδα το 2009, όχι ο ΣΥΡΙΖΑ, όχι η Αριστερά. Διότι, κύριε Βορίδη, αυτοί οι άνθρωποι μπορούν και πρέπει να έχουν δικαίωμα ψήφου, αλλά και για τους παλαιότερους, αυτούς που φύγανε τη δεκαετία του 50 του 60 και του 70.

Για να αναλογιστούμε λοιπόν, πώς έχει προκύψει η τόσο μεγάλη ελληνική Ομογένεια και η τόσο μεγάλη ελληνική διασπορά, πώς έχει προκύψει; Επειδή η Νέα Δημοκρατία χρεοκόπησε τη χώρα το 2009, επειδή η Δεξιά είχε την πατρίδα φτωχή, μίζερη, καθηλωμένη, διαπλεκόμενη με το μονοκομματικό κράτος της Δεξιάς τη δεκαετία του 50 του 60 και του 70. Οι άνθρωποι λοιπόν, που έφυγαν από την Ελλάδα και αγαπάνε την Ελλάδα και ξέρουν ποια είναι η Ελλάδα, θέλουν να συμμετέχουν. Θέλουμε κανόνες, λοιπόν, για να συμμετέχουνε και όχι μικροκομματικά και μικροπολιτικά παιχνίδια. Αν νομίζετε ότι την ώρα που καταρρέετε στο εσωτερικό, με κάποιο μαγικό τρόπο, θα πιαστείτε από το εξωτερικό και να σηκωθείτε, κάνετε πάρα πολύ μεγάλο λάθος. Και οι Έλληνες που διαμένουν στην Ελλάδα και οι Έλληνες που διαμένουν εκτός Ελλάδας και ψηφίζουν, θα σας μαυρίσουν, κύριε Βορίδη, γιατί σας βλέπουν, γιατί σας ξέρουν, γιατί σας κατάλαβαν.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Έχει ζητήσει τον λόγο ο κ. Δελής. Μέχρι να ανέβει στο βήμα ο κ. Δελής, απλά να θυμίσω, ότι το 2009 υπήρξε νομοθετική πρωτοβουλία από την Κυβέρνηση Καραμανλή για την ψήφο των αποδήμων, απλά δεν υπήρξε η ανάλογη πλειοψηφία των δύο τρίτων.

Κύριε Δελή έχετε τον λόγο.

**ΙΩΑΝΝΗΣ ΔΕΛΗΣ:** Μια πρώτη παρατήρηση είναι, ότι δεν πρόλαβε ακόμα να στεγνώσει το μελάνι αυτού του νόμου που ψηφίστηκε πριν από ένα-ενάμιση χρόνο, δεν πρόλαβε καν να εφαρμοστεί αυτός ο νόμος και ξαφνικά από το πουθενά, προκύπτει θέμα αλλαγής αυτού του νόμου μέσα από μια ολοφάνερη συμπαιγνία της Κυβέρνησης της Νέας Δημοκρατίας και του ΣΥΡΙΖΑ. Ο ελληνικός λαός παρακολουθεί, κρίνει, όπως κρίνει βέβαια και τις μεγαλόστομες διακηρύξεις τότε που συνόδευσαν την ψήφιση αυτού του νομοσχεδίου, και από την πλευρά της Κυβέρνησης και από την πλευρά του ΣΥΡΙΖΑ. Ως Κ.Κ.Ε. επιμένουμε στην τήρηση των τριών αρχών και των τριών προϋποθέσεων που βάλαμε και που συμπεριλήφθηκαν τελικά στο νόμο.

Όμως, δεν πήρα τον λόγο γι’ αυτό, πήρα τον λόγο για να υποστηρίξω, κύριε Πρόεδρε, μια τροπολογία που κατατέθηκε από την Κοινοβουλευτική Ομάδα του Κομμουνιστικού Κόμματος της Ελλάδας, με αφορμή ξέρετε ένα νόμο που ψηφίστηκε πριν από κάνα-δυο μήνες, εκείνον τον νόμο που είχε διατάξεις για την πρόσβαση στην Τριτοβάθμια Εκπαίδευση και ταυτόχρονα για την εισαγωγή της Αστυνομίας στα Πανεπιστήμια.

Εκείνος ο νόμος, λοιπόν, εκτός όλων των άλλων, εκτός του ότι όχι μόνο δεν προέβλεπε προσλήψεις καθηγητών, αλλά προέβλεπε προσλήψεις αστυνομικών στα πανεπιστήμια, θυμίζω πανεπιστήμια τα οποία είναι και τα μόνα ιδρύματα δημόσια και ιδιωτικά, τα οποία δεν έχουν ανοίξει από την αρχή της πανδημίας, αν αυτό λέει κάτι εδώ δηλαδή και διανύουν ήδη το 3ο εξάμηνο με τηλεκπαίδευση.

Εκείνος ο νόμος, λοιπόν, ο νόμος 4777/΄21 όπως έχει μείνει ή αλλιώς ο «νόμος Κεραμέως – Χρυσοχοΐδη» γιατί τον εισηγήθηκαν από κοινού, είχαμε και αυτήν την πρωτοτυπία, ένα νόμο για τα πανεπιστήμια να τον εισηγείται εκτός από την Υπουργό Παιδείας και ο Υπουργός Δημόσιας Τάξης.

Εκείνος ο νόμος, λοιπόν, είχε και ορισμένες παράπλευρες απώλειες, στα πλαίσια των ταξικών φραγμών που ύψωσε για τους νέους, για τις λαϊκές οικογένειες. Και δεν αναφέρομαι μονάχα στην ελάχιστη θέσπιση της ελάχιστης βάσης εισαγωγής, της οποίας η εφαρμογή σύμφωνα με τις επίσημες αν θέλετε και των ίδιων των πανεπιστημίων και των δημοσιευμάτων θα μειώσει κατά 20.000 με 30.000 περίπου τους φετινούς εισακτέους από την εισαγωγή τους στα πανεπιστήμια, με ότι αυτό βέβαια μπορεί να σημαίνει. Και με ότι σημαίνει άλλωστε και για την ομαλή προετοιμασία των μαθητών η αλλαγή των κανόνων στη μέση των διαγωνιστικών κανόνων εννοώ, στη μέση της προσπάθειας τους.

Δεν είναι μόνο ότι μια άλλη παράπλευρη απώλεια ήταν ο υποβιβασμός των επαγγελματικών σχολών του Ο.Α.Ε.Δ. από το επίπεδο (4) των επαγγελματικών προσόντων στο επίπεδο (3), κάτι το οποίο έχει προκαλέσει πραγματικά μεγάλες διαμαρτυρίες στο χώρο αυτών των σχολών κατάρτισης. Και πρέπει να το ξαναδεί η Κυβέρνηση, να αφουγκραστεί την αγωνία αυτών των παιδιών, 8.000 που φοιτούν τώρα και 80.000 περίπου παλαιοτέρων. Δεν μπορείς δηλαδή, μέσα σε μια νύχτα, όλους αυτούς, να τους υποβαθμίζεις με αυτόν τον τρόπο. Έχουμε κάνει και σχετική ερώτηση.

Έρχομαι στη διάταξη εκείνη με την οποία η εφαρμογή της ελάχιστης βάσης εισαγωγής για την πρόσβαση στα πανεπιστήμια αφαίρεσε ταυτόχρονα και μια άλλη διάταξη που υπήρχε παλιότερα για τους απόφοιτους των εσπερινών λυκείων, οι οποίοι είχαν το δικαίωμα να εισάγονται στα πανεπιστήμια, με ένα ειδικό επιπλέον ποσοστό 1% μονάχα στους εισακτέους τους κανονικούς, έτσι ώστε, να μπορούν και αυτοί να έχουν το δικαίωμα όσοι το επιθυμούν, να εισάγονται στις σχολές εκείνες.

Πρόκειται, βεβαίως, για τα εσπερινά λύκεια, για τα σχολεία εκείνα στα οποία φοιτούν άνθρωποι εργαζόμενοι, άνθρωποι λαϊκοί, άνθρωποι οι οποίοι θέλουν να κάνουν οι περισσότεροι από αυτούς μια νέα αρχή στη ζωή τους, να αναβαθμίσουν τον τίτλο σπουδών που έχουν, να τελειώσουν ένα σχολείο. Κάποιοι από αυτούς να πάνε και στο πανεπιστήμιο, γιατί όχι;

Έρχεται, λοιπόν, αυτή η διάταξη τώρα, στο ν. 4777 και τους αφαιρεί ουσιαστικά αυτή τη δυνατότητα, εξομοιώνοντας τους με τους αποφοίτους των Γενικών Λυκείων και θέτοντας τους και αυτούς στον περιορισμό της ελάχιστης βάσης εισαγωγής.

Καταλαβαίνουμε, ότι πρόκειται ουσιαστικά για την φραγή της εισόδου αυτών των ανθρώπων στο δικαίωμά τους για την πανεπιστημιακή εκπαίδευση.

Πρόκειται για μια αδικία. Και για αυτήν ακριβώς την αδικία θέλουμε να προτείνουμε στην Κυβέρνηση να κάνει δεκτή αυτή την τροπολογία του Κόμματός μας, έτσι ώστε να αποκατασταθεί αυτή η αδικία και να συνεχίσουν αυτοί οι άνθρωποι να έχουν το δικαίωμα στη ζωή και στο όνειρο, γιατί όχι;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και θα ολοκληρώσουμε τις παρεμβάσεις των Βουλευτών, με τον συνάδελφο Βουλευτή της Ν.Δ. από τη Θεσσαλονίκη, τον κ. Κούβελα.

**ΔΗΜΗΤΡΙΟΣ ΚΟΥΒΕΛΑΣ**: Κύριε Πρόεδρε, κύριοι Υπουργοί, κυρίες και κύριοι Βουλευτές, είναι ένα σημαντικό σχέδιο νόμου το οποίο έρχεται σε συνέχεια προηγούμενων εξίσου εμβληματικών νομοσχεδίων που έφερε το Υπουργείο Εσωτερικών σε λιγότερο από δύο χρόνια. Αποδεικνύουμε πως για μας προέχουν τα έργα αντί για τα λόγια.

Χαιρετίζω την πρωτοβουλία, του κυρίου Υπουργού, να επανέλθει στο ζήτημα της δυνατότητας των αποδήμων να συμμετάσχουν στις επόμενες εθνικές εκλογές και ευρωεκλογές, χωρίς τους περιορισμούς που νομοθετήσαμε πρόσφατα και εύχομαι να υπάρξει ανάλογη συναίνεση και από τα υπόλοιπα κόμματα, όπως ακούσαμε προηγουμένως στην αναφορά για τις θέσεις που εξέφρασε συνάδελφος βουλευτής του ΣΥΡΙΖΑ.

Τα υπόλοιπα που ακούστηκαν περί κωλοτούμπας και πρόκληση διχασμού, αλλά και τα περί κολεγιάς της κυβέρνησης με τον ΣΥΡΙΖΑ, αυτά είναι σκέψεις και κρίσεις που αφορούν τους συναδέλφους που τις εξέφρασαν. Δεν αποδεικνύονται, όμως, στην πράξη. Δεν αποδεικνύονται, όμως, από τα δεδομένα.

Προφανώς, κάποιοι άλλοι επιδιώκουν την πόλωση και τους υψηλούς τόνους, ακόμη και σήμερα που συζητάμε μια νομοθετική πρωτοβουλία ξεχωριστή, διότι με τις διατάξεις που τέθηκαν υπόψη μας στο παρόν σχέδιο νόμου φιλοδοξούμε να εισάγουμε, για πρώτη φορά, στην ελληνική δημόσια διοίκηση μια ολοκληρωμένη ρύθμιση και λειτουργία του συστήματος εσωτερικού ελέγχου σε όλους τους φορείς του δημόσιου τομέα, σύμφωνα με διεθνή πρότυπα και καλές πρακτικές, πράγμα το οποίο είναι αναγκαίο - όπως στην πράξη και πάλι αποδεικνύεται - για την καλύτερη απόδοση του έργου των δημόσιων λειτουργών.

Οι παθογένειες της ελληνικής δημόσιας διοίκησης είναι γνωστές. Οι βελτιώσεις που χρειάζονται, αλλά και ο κομβικός ρόλος που μπορεί να παίξει η δημόσια διοίκηση, τόσο στην ανάπτυξη της οικονομίας όσο και στην εξυπηρέτηση του πολίτη είναι επίσης γνωστά.

Όλες οι έρευνες, άλλωστε, της κοινής γνώμης καταλήγουν τα τελευταία χρόνια σταθερά στο ίδιο συμπέρασμα. Δεν έχουν καθόλου ενθαρρυντικά αποτελέσματα, δηλαδή, για τη δημόσια διοίκηση. Μιλούν για γραφειοκρατία, για ευθυνοφοβία, για κρατισμό, για την πολυπλοκότητα της νομοθεσίας, αλλά και των διαδικασιών.

Ενώ, λοιπόν, έχουμε στην Ελλάδα εξαιρετικούς δημόσιους λειτουργούς, που όταν κάνουν την δουλειά τους σωστά μπορούν να προσφέρουν υψηλές υπηρεσίες στον Έλληνα πολίτη, πόσο μάλλον με την ψηφιοποίηση που έχει προχωρήσει σε πολλές υπηρεσίες, σε πολλές διαδικασίες τον τελευταίο χρόνο, μέσα στην πανδημία - κάτι το οποίο αναγνωρίζουν οι Ελληνίδες και οι Έλληνες - και ήταν και μια από τις βασικές προεκλογικές δεσμεύσεις της Νέας Δημοκρατίας.

Έτσι, λοιπόν, ο στόχος του δημοσίου που θα είναι πιο φιλικό προς τον πολίτη και κυρίως πιο γρήγορο και αποτελεσματικό υπηρετείται από αυτή την πρωτοβουλία της καθιέρωσης του συστήματος εσωτερικού ελέγχου.

Και βέβαια, ο εσωτερικός έλεγχος θα αποδώσει, εκτός από καλύτερες υπηρεσίες, θα αποδώσει και οικονομικότερες υπηρεσίες. Έχει αποδειχθεί άλλωστε, όταν υπάρχει η αίσθηση ότι βλέπει ένα δεύτερο μάτι το που και πως ξοδεύονται τα χρήματα των Ελλήνων πολιτών, αυτά τελικά πιάνουν περισσότερο και καλύτερο τόπο.

Αυτό, λοιπόν, επιδιώκουμε να πετύχουμε με την παρούσα νομοθετική ρύθμιση. Και βέβαια, δεν ισχυρίζεται κανείς ότι ανακαλύπτουμε την Αμερική. Είναι διεθνείς πρακτικές, υπάρχουν διεθνή πρότυπα εσωτερικού ελέγχου, υπάρχουν καλές πρακτικές - επαναλαμβάνω - τις οποίες επιχειρούμε να ενσωματώσουμε στις διαδικασίες του δημόσιου τομέα.

Αν κάτι δεν λειτουργήσει στην πράξη - διότι άκουσα πολλές «Κασσάνδρες» στις συζητήσεις που έλαβαν χώρα στις επιτροπές μέχρι σήμερα - εκεί, πάλι εδώ είμαστε, να δούμε τι περισσότερο και καλύτερο μπορούμε να κάνουμε σε έναν επόμενο χρόνο.

Είναι ξεκάθαρο, επίσης, ότι τόσο ο Υπουργός όσο και ο αναπληρωτής Υπουργός, οι οποίοι υποδειγματικά συμμετείχαν στις συνεδριάσεις της επιτροπής μας, έχουν ανοιχτά αυτιά και μάτια, για να λάβουνε υπόψη τους - παρά τα όσα καταμαρτυρούν συνάδελφοι του ΣΥΡΙΖΑ - χρήσιμες παρεμβάσεις και προτάσεις.

Ο «Σύμβουλος Ακεραιότητας», είναι μια καινοτομία για τα ελληνικά δεδομένα.

Εδώ είναι και οι πρόσφατες εξελίξεις, σε ζητήματα που έχουν να κάνουν με αντικοινωνική συμπεριφορά, με παρενόχληση στους χώρους εργασίας, αλλά και σε άλλους κοινωνικούς χώρους του αθλητισμού, του πολιτισμού, που ευαισθητοποίησαν τη κοινή γνώμη και κινητοποίησαν πρωτοβουλίες σε όλους τους χώρους, νομίζω, ότι είναι αυτονόητο, ότι η ελληνική δημόσια διοίκηση και το υπουργείο, δεν έχει παρά να προβλέψει μια διαδικασία και λειτουργίες τέτοιες, οι οποίες θα διευκολύνουν αυτούς που δίσταζαν να αναφερθούν σε τέτοια περιστατικά όταν γινόντουσαν θύματα, από το φόβο του στιγματισμού και των αντιποίνων, δυσκολευόντουσαν να αναφερθούν σε αυτά τα περιστατικά, να μπορούν πλέον να το κάνουν χωρίς ανάλογους φόβους, να ενθαρρύνονται, εν πάση περιπτώσει, να το κάνουν. Φυσικά, αυτό θα πρέπει να ενταχθεί στην κουλτούρα όλων μας και εν προκειμένω των δημοσίων λειτουργών, γνωρίζοντας, ότι αυτό θα λειτουργήσει κυρίως προληπτικά παρά κατασταλτικά ή τιμωρητικά ο νέος θεσμός του συμβούλου ακεραιότητας.

Νομίζω, ότι είμαστε σε μία πολύ κρίσιμη καμπή στα πλαίσια του εκσυγχρονισμού της δημόσιας διοίκησης. Αυτή είναι η νέα πρωτοβουλία του Υπουργείου Εσωτερικών, τα εφόδια που δίνουμε στους δημόσιους λειτουργούς, αλλά κυρίως στο δημόσιο σύστημα λειτουργίας του κράτους μας, είναι όλο και περισσότερα, είναι όλο και πιο αναγκαία και νομίζω, ότι είναι κοινός τόπος και διαπίστωση, ότι η δημόσια διοίκηση, με ικανά, αλλά κυρίως στελέχη που αισθάνονται ότι το περιβάλλον είναι κατάλληλο για να αποδώσουν, μαζί με τις υποδομές, μαζί με τις ψηφιακές λειτουργίες, μπορεί πράγματι τελικά να επιτελέσει τους στόχους της, προσφέροντας ακόμη καλύτερες υπηρεσίες σε όλους.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Υπουργέ, ολοκληρώθηκαν και οι παρεμβάσεις των βουλευτών που ζήτησαν να λάβουν το λόγο επί του νομοσχεδίου. Ο λόγος σε εσάς για 20 λεπτά, για τις δικές σας απαντήσεις. Απ’ ότι αντιλήφθηκα, όμως, προμηνύετε θυελλώδεις η επόμενη συνεδρίαση, με όσα ελέχθησαν σήμερα για τη νέα νομοθετική σας πρωτοβουλία, για τη ψήφο των Αποδήμων.

Κύριε Υπουργέ, έχετε τον λόγο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Δεν νομίζω ότι θα χρειαστεί τόσος χρόνος, υπό την έννοια, ότι εν πολλοίς, νομίζω, τα βασικά επιχειρήματα εξετέθησαν και προφανώς θα τα αξιολογήσουμε. Επομένως, ως προς το θέμα της οργάνωσης της συζήτησής μας, όπως είπαμε, θα καταθέσουμε νομοτεχνικές, θα τις δείτε στην Ολομέλεια, αλλά δεν θα είναι πάντως εκτεταμένες, είναι περιορισμένες νομοτεχνικές. Για τις δύο τροπολογίες που έχει καταθέσει το Κ.Κ.Ε., δεν το ξέρω τώρα το διαδικαστικό μέρος, φοβάμαι ότι θα χρειαστεί να τις επανακαταθέσετε για την Ολομέλεια, γιατί στη παρούσα φάση, προφανώς στη μια δεν έχω αρμοδιότητα, άρα, δεν μπορώ να σας πω κάτι και στην άλλη, θα επιφυλαχθώ να τη δω λίγο καλύτερα, κυρίως αυτή η οποία αφορά το θέμα της νομικής βοήθειας. Θα το κοιτάξουμε λίγο περισσότερο και θα σας πω στην Ολομέλεια τελικώς. Απλώς, επειδή δεν μπορούν να περάσουν τώρα από την Επιτροπή, ενδεχομένως θα χρειαστεί να τις καταθέσετε ξανά στην Ολομέλεια τις τροπολογίες αυτές για να τις δούμε εκεί.

Κύριε Ζαχαριάδη, τι να σας πω τώρα; Καταρρέει η Κυβέρνηση. Δηλαδή, στις 17 μονάδες δημοσκοπικά η Κυβέρνηση καταρρέει. Στις πόσες, στις 25 θα ήσασταν ευχαριστημένοι; Εμείς, την έχουμε τη φιλοδοξία, ξέρουμε ότι εκεί θα καταλήξει, θα πέσει στις 25. Αλλά το ζήτημα είναι τώρα, εσείς πως είστε ευτυχείς, με τις 17, ή με τις 15, ή με τις 12; Εγώ, επειδή παρακολουθώ την ελληνική πολιτική ζωή αρκετές δεκαετίες και τα έφερε η ζωή να είμαι στο Ελληνικό Κοινοβούλιο κοντά στα 14 με 15 χρόνια, δεν έχω δει κυβέρνηση, ποτέ, μετά από δύο χρόνια κυβερνητικής πορείας, να έχει τέτοια διαφορά από την Αξιωματική Αντιπολίτευση. Δεν νομίζω ότι υπάρχει τέτοιο ιστορικό προηγούμενο, κανένα. Αλλά εσείς είστε ευτυχείς. Εμένα, αυτό δεν με πειράζει, που είστε ευτυχείς και σας εύχομαι να παραμείνετε έτσι, γιατί αυτό δείχνει, ότι θα μεγεθύνει και τη διαφορά.

 Πάμε, όμως, στο μείζον τώρα, πέρα από αυτά που είπαμε. Και τι δεν μας είπατε για τις ευθύνες της δεξιάς για τη μετανάστευση του ’50, τι δεν μας είπατε για την πτώχευση και τους «brain drainers» και τις ευθύνες για το «brain drain». Μας είπατε ακόμα, δώσατε ιδεολογικό πρόσημο στους αποδήμους, ότι είναι προοδευτικοί και ότι ξέρουν τι κακά κάναμε κ.λπ. Έτσι δεν είναι; Τι στεναχωριέστε τότε; Αφήστε τους ανθρώπους να πάνε να ψηφίσουν στον τόπο που κατοικούν και θα μας «μαυρίσουν» εμάς και θα ψηφίζουν εσάς και θα είστε ευτυχείς. Που είναι ο χαμός και το κακό πρόβλημα εδώ.

Η ζωή είναι απλή και δεν μπορείτε να αποφύγετε από τα διλήμματα τα οποία θέσατε, που ούτως ή άλλως είχαν τεθεί από τον νόμο. Γιατί είχαν τεθεί από νόμο; Διότι ναι, μπορεί πράγματι να λέει το Κ.Κ.Ε. ότι αυτό υπήρξε ένα προϊόν συμβιβασμού κάτω από συγκεκριμένους όρους, αλλά δεν ξεχνάμε και τις αφετηριακές θέσεις με τις οποίες προσήλθε πάντως η Ν.Δ. στο ζήτημα αυτό και πάντως η Κυβέρνηση στο ζήτημα αυτό. Και η αφετηριακή θέση, η βασική θέση την οποία τη διατηρούμε, διατηρούμε τη φιλοδοξία μας αυτή, είναι να μην υπάρχουν περιορισμοί στην ψήφο των αποδήμων, από τη στιγμή που οι Έλληνες πολίτες και έχουν δικαίωμα ψήφου. Αυτή είναι η βασική θέση με την οποία προσήλθαμε σε αυτή τη συζήτηση, αυτή τη θέση διατηρούμε ως φιλοδοξία, αυτή είναι η θέση μας. Αν είχαμε 200 ψήφους αύριο το πρωί, να το πω πάρα πολύ απλά, στο Ελληνικό Κοινοβούλιο αυτό θα κάναμε. Είναι ξεκάθαρο, λοιπόν, αυτό.

Προσέξτε, όμως, για να δείτε. Η θέση του Κ.Κ.Ε. είναι σαφής, είναι θέση με την οποία διαφωνούμε αφετηριακά, αλλά από εκεί και πέρα είναι μία θέση την οποία την υποστηρίζουν σταθερά. Τι έρχεστε όμως εσείς και λέτε, «ώ της υποκρισίας», ακούστε: οι περιορισμοί, ποιοι περιορισμοί; οι συγκεκριμένοι, αυτούς που έχουμε συζητήσει, διετής παραμονή και φορολογικές δηλώσεις, λέει η κυρία Τζάκρη και δεν αφίστασθαι από αυτούς σήμερα, είναι άδικοι, υποτιμητικοί, δεν έχει λόγια να τους χαρακτηρίσει, είναι αχαρακτήριστοι.

Για να σας ρωτήσω κ. Ζαχαριάδη, για να το σκεφτείτε μέχρι την Πέμπτη που θα συζητήσουμε το νομοσχέδιο μας, οι περιορισμοί αυτοί δεν είναι υποτιμητικοί και προσβλητικοί και αχαρακτήριστοι, όταν έχουμε τέσσερις εκλογικές περιφέρειες, αλλά είναι όταν έχουμε μία; Σοβαρά τώρα; Επειδή, λοιπόν, εμείς λέμε ότι ψηφίζουν στο ψηφοδέλτιο επικρατείας; Προσέξτε τι μας λέτε εσείς: να κάνουμε τέσσερις εκλογικές περιφέρειες εξωτερικού για να άρουμε τους περιορισμούς. Μάλιστα. Αλλά, δηλαδή, εάν δεν κάνουμε τέσσερις εκλογικές περιφέρειες οι περιορισμοί παύουν να είναι αχαρακτήριστοι και υποτιμητικοί;

Αυτά λέτε; Και ποιος τα ακούει αυτά; Καταλαβαίνετε το μέγεθος της υποκρισίας. Το Κ.Κ.Ε. έχει μία θέση και την έχει παρουσιάσει, για τους λόγους που λέει, έχει ένα σκεπτικό. Διαφωνούμε με το σκεπτικό, αλλά έχει ένα σκεπτικό. Το δικό σας το σκεπτικό ποιο είναι για τους περιορισμούς; Διότι ναι είναι ένα ζήτημα το αν συμφωνούμε ή διαφωνούμε με τον τρόπο οργάνωσης του εκλογικού δικαιώματος των εκλογέων αυτών, μία εκλογική περιφέρεια, τέσσερις εκλογικές περιφέρειες, ψηφοδέλτιο επικρατείας, 15 βουλευτές, τρεις βουλευτές, αυτό είναι μία συζήτηση. Μία άλλη συζήτηση είναι, τους δίνετε το εκλογικό δικαίωμα αυτό ή τους το αποστερείτε. Τους δίνετε την δυνατότητα να πάνε να ψηφίσουν εκεί που κατοικούν, ναι ή όχι.

Και για να εξηγούμαστε, κ. Ζαχαριάδη, λέτε όχι. Πείτε το καθαρά και αφήστε τώρα «το ψάρεμα σε θολά νερά», γιατί αυτό στην πραγματικότητα είναι εκείνο που αποπειράθηκε να κάνει η κυρία Τζάκρη. Για μία ακόμη φορά αποδεικνύεται η ταυτότητά σας, «και από δώθε και από κείθε και με όλους μαζί». Να παίρνετε καθαρές θέσεις. Οι ιδέες του Κ.Κ.Ε. είναι μια καθαρή θέση. Είναι μία θέση με την οποία διαφωνούμε, αλλά είναι σαφής και έχει μια επιχειρηματολογία. Θα την αντικρούσουμε. Με εσάς τι να αντικρούσουμε; Δεν χωράει καν αντίκρουση. Πρόκειται περί μιας θέσεως μη θέσεως, η οποία ακριβώς επειδή δεν έχει συνοχή, βγαίνετε εκτεθειμένοι.

Διότι ένα ζήτημα είναι, να πεις «ποιοι θέλουν, να ψηφίζουν». Ποιοι θέλουν, να ψηφίζουν; Έχουν δικαίωμα ψήφου αυτοί οι άνθρωποι; Εμείς το λέμε πολύ καθαρά και η δική μας η θέση είναι καθαρή και ήταν από την πρώτη στιγμή. Γιατί; Γιατί, εμείς, εκείνο που λέμε, το έχουμε πει διαχρονικά και είναι ένα πράγμα. Είναι Έλληνες πολίτες; Μάλιστα. Έχουν δικαίωμα ψήφου; Μάλιστα. Εάν έπαιρναν το αεροπλάνο, για να έρθουν, να ψηφίζουν στην Ελλάδα, θα μπορούσαν, να ψηφίσουν; Ναι. Μπορούμε, να τους διευκολύνουμε τους ανθρώπους, να ψηφίσουν εκεί που κατοικούν; Αυτό το λέμε, εμείς. Ναι. Είναι καθαρή η θέση μας.

Μπορεί, να συμφωνεί ή να διαφωνεί κανείς, να λέει «μα έχουμε δεσμό οικονομικό ή ηθικό ή ψυχικό κ.λπ.», ναι, εμείς λέμε κάτι απλό. Θέλουμε, να ψηφίσουν. ΣΥΡΙΖΑ, μπορείτε, να μας πείτε, τι λέτε; Να ψηφίσουν αυτοί οι άνθρωποι ή να μην ψηφίσουν; Ή θα ψηφίσουν μόνο εάν έχουμε 4 εκλογικές Περιφέρειες, ενώ εάν είναι στο ψηφοδέλτιο επικράτειας, τότε δε θα ψηφίσουν; Εκτίθεστε οικτρά. Αυτή είναι η πραγματικότητα.

Τελειώνω με το εξής. Άκουσα το δεύτερο. Ο κ. Καστανίδης είπε «Το νομοσχέδιο αυτό είναι βγαλμένο από τις πιο κατασταλτικές και αυταρχικές παραδόσεις της Δεξιάς». Τώρα όχι ότι εγώ θίγομαι με αυτά, τα έχω συνηθίσει και θα είχε κι ένα ενδιαφέρον, να δούμε από που το βρίσκει, αλλά να πούμε ποιοι το συνέταξαν, διότι οι καημένοι οι άνθρωποι δεν πίστευαν ότι θα έχουν ένα τέτοιο αποτέλεσμα συντάσσοντας αυτό το νομοσχέδιο. Διότι αυτό το νομοσχέδιο το έκανε μια Επιτροπή. Στην Επιτροπή συμμετείχε ο Αντιπρόεδρος του Ελεγκτικού Συνεδρίου, ο κ. Κωστόπουλος, συμμετείχε η Αρχή Διαφάνειας, συμμετείχε υπηρεσιακό πρόσωπο από την Διεύθυνση Δημοσιονομικών Ελέγχων του Υπουργείου Οικονομικών, συμμετείχε υπηρεσιακώς ο Γενικός Διευθυντής Ανθρώπινου Δυναμικού - εάν θυμάμαι καλά - του Υπουργείου Εσωτερικών. Λέτε τώρα σε αυτούς τους ανθρώπους ότι έφτιαξαν ένα νομοσχέδιο, το οποίο εκφράζει τον κατασταλτικό μηχανισμό της Δεξιάς; Άμα το είχα γράψει εγώ, να μου το λέγατε, θα είχε ένα ενδιαφέρον, αλλά να το λέτε τώρα στον Αντιπρόεδρο του Ελεγκτικού Συνεδρίου; Βεβαίως, η Κυβέρνηση το εισηγείται το νομοσχέδιο, έχει την πατρότητά του, αλλά, όμως, αυτό έχει φτιαχτεί από αυτούς τους ανθρώπους.

Γιατί να το λένε αυτό; Ακούστε τώρα, διότι λέει «η μονάδα εσωτερικού ελέγχου πηγαίνει, να υπαχθεί, ουσιαστικά, στον επικεφαλής του Φορέα». Μάλιστα, και που να πήγαινε; Το έχω θέσει ξανά το ερώτημα. Μπορείτε, να μας πείτε, πού να πάει; Έξω; Θα βάλουμε μία εσωτερική ελεγκτική διαδικασία – επαναλαμβάνω - μη πειθαρχική, μη ποινική, μη κυρωτική; Τίποτα από αυτά δεν κάνει τη μονάδα εσωτερικού ελέγχου. Ελπίζω, να το έχουμε καταλάβει μέχρι τώρα. Μια διαδικασία η οποία βάζει δικλείδες ασφαλείας και παρατηρεί τη λειτουργία και παρατηρεί την εσωτερική διαδικασία, προκειμένου να αντιμετωπίσουμε τα ζητήματα αυτά σε ένα στάδιο προληπτικό. Αυτή η μονάδα δε διεκπεραιώνει ούτε καν καταγγελίες, τις διαβιβάζει, προκειμένου να ασκηθεί εν συνεχεία ο πειθαρχικός έλεγχος ή ο ποινικός έλεγχος. Δεν κάνει τέτοια.

Αυτό, λοιπόν, το οποίο συζητάμε τώρα, μου λέτε ότι πρέπει, να πάει που, για να μην είναι στον σκληρό κατασταλτικό μηχανισμό της δεξιάς; Με αυτή την κριτική προσέρχεστε στο νομοσχέδιο αυτό; Σε ένα νομοσχέδιο, κατεξοχήν, τεχνικού χαρακτήρα; Σε ένα νομοσχέδιο, το οποίο στην πραγματικότητα εκείνο που κάνει, είναι ότι παλεύει, να ενισχύσει τους εσωτερικούς μηχανισμούς; Σε ένα νομοσχέδιο που θα μπορούσε, να χαρακτηριστεί ως αστικός εκσυγχρονισμός και να κριθεί ως τέτοιος, για να κάνουμε, να λειτουργήσει η Διοίκηση καλύτερα και αποτελεσματικότερα και να μπορέσουμε, να αντιμετωπίσουμε τα θέματα διαφθοράς; Λέμε τι; Ότι θα τη βγάλουμε, να τη πάμε πού τη μονάδα εσωτερικού ελέγχου;

Έχω κι άλλο ερώτημα. Διότι η βασική δομή και φιλοσοφία της μονάδας εσωτερικού ελέγχου δεν είναι καινούργια. Το έχω πει αυτό. Καινούργιο είναι το σύστημα, αλλά η μονάδα εσωτερικού ελέγχου έχει υπάρξει - αν θυμάμαι καλά - από το νομοθέτημα του 2006. Από το 2006 δε μεσολάβησε η Κυβέρνηση ΣΥΡΙΖΑ; Πού την πήγατε τι μονάδα εσωτερικού ελέγχου; Αλλού; Πού την πήγατε; Εκεί δεν ήταν; Που ήταν;

Πειράζω εγώ τίποτε από την υπαγωγή της μονάδας εσωτερικού ελέγχου; Γιατί δεν την πήγατε στα χρόνια που κυβερνήσατε εκεί που θέλατε να την πάτε; Μίλησε ο κύριος Καστανίδης, επειδή είναι παλιά η διάταξη, αυτό πάει πίσω. Είχε δηλαδή περιόδους και δια κυβερνήσεως ΠΑ.ΣΟ.Κ.. Πέρασε από διάφορες κυβερνήσεις χωρίς να πειραχτεί. Ερχόμαστε εμείς και βάζουμε επιτροπή ελέγχου της μονάδας εσωτερικού ελέγχου. Δηλαδή, βάζουμε και εσωτερικό έλεγχο και εσωτερική δικλείδα του εσωτερικού ελέγχου, το οποίο είναι σύστημα. Και τη βάζουμε να υπάγεται από πλευράς εποπτείας της και στην Αρχή Διαφάνειας. Ακούμε, λοιπόν, ότι φτιάξαμε το σκληρό μηχανισμό της δεξιάς. Πού να τον φτιάχναμε κιόλας. Τι είχαμε να ακούσουμε. Δεν κάναμε τίποτε, γιατί μας κατηγορείτε τώρα; Εδώ φτιάχνεται ένα σύστημα, το οποίο έχει αυτά τα συγκεκριμένα χαρακτηριστικά και είναι χαρακτηριστικά ακεραιότητας.

Επομένως, εγώ πραγματικά απορώ για αυτή την κριτική. Είναι απολύτως έωλη και εν πολλοίς προσπαθεί να δικαιολογήσει τα αδικαιολόγητα. Δηλαδή, την ανάγκη σας να μην συνταχθείτε με αυτήν τη νομοθετική πρωτοβουλία της Κυβέρνησης, κυρίως γιατί ενεπλάκητε στην άστοχη κριτική την οποία κάνατε και καταρρίπτετε μετά τη νομική συζήτηση που κάναμε για το θέμα του ΑΣΕΠ. Τώρα πρέπει να βρείτε κάτι και να πείτε. Την ανάγκη εν φιλοτιμία εν ποιούμενη, αλλά όπως ξέρετε αξιολογήστε για όλο αυτό. Γιατί κρίνετε την Κυβέρνηση για το νομοθετικό της έργο, αλλά κρίνονται και τα κόμματα της αντιπολίτευσης για τη στάση τους. Βλέποντας αυτά ο ελληνικός λαός διατηρεί, κύριε Ζαχαριάδη, τη διαφορά εκεί που τη διατηρεί που είναι μεγαλύτερη από το αποτέλεσμα των εκλογών.

Αυτό είναι το πολιτικό συμπέρασμα εν πολλοίς αυτής της διαδικασίας, αλλά εγώ δεν είμαι εδώ για να σας δίνω πολιτικές συμβουλές. Εγώ σας εύχομαι να συνεχίσετε έτσι όπως το πάτε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Καστανίδης.

**ΧΑΡΑΛΑΜΠΟΣ ΚΑΣΤΑΝΙΔΗΣ**: Δεν ζήτησα τον λόγο για να απαντήσω σε ανακρίβειες του κυρίου Υπουργού. Απλώς ζήτησα τον λόγο για να κάνω μία διευκρίνιση. Δεν θα αξίωνα ποτέ διαφορετική απάντηση από τον κ. Μαυρουδή Βορίδη. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ**: Θέλω επί προσωπικού. Θέλω να ευχαριστήσω τον κύριο Υπουργό για τις πολιτικές συμβουλές και θα τις ακολουθήσουμε, διότι μόνο όποιος δεν κάνει πολιτική με δημοσκοπήσεις και κάνει πολιτική με αρχές, έχει προοπτική.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών)**: Εσείς δεν μας είπατε ότι καταρρέουμε;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ**: Κύριε Βορίδη, πριν από 22 μέρες ο κύριος Μητσοτάκης είχε κάνει μία σύσκεψη με εκπροσώπους ελληνικών κοινοτήτων της Λατινικής Αμερικής και είχε προαναγγείλει τότε - δεν το είχα δει και εγώ ούτε το πρωί που βγήκαμε στην τηλεόραση ούτε τώρα που μίλησα στην Επιτροπή - ότι θέλει να αλλάξει το νόμο που ομόφωνα ψηφίσαμε. Άρα, λοιπόν, το πραγματικό ερώτημα το οποίο πρέπει να απαντήσετε και εσείς και η κυρία Πελώνη είναι εάν πραγματικά υπονομεύετε την ομόφωνη απόφαση του Κοινοβουλίου το Δεκέμβρη του 2019, με Υπουργό τον κύριο Θεοδωρικάκο, για παραταξιακή και κομματική ιδιοτέλεια και εργαλειοποίηση της Ομογένειας ή όχι. Αυτό είναι το πραγματικό ερώτημα, κύριε Βορίδη.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών)**: Ο νόμος είναι προϊόν συμβιβασμού. Δεν αποτελεί τη θέση της Νέας Δημοκρατίας.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ**: Άρα τον αλλάζετε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών)**: Ευχόμαστε να στέρξει το Κοινοβούλιο και να βρούμε τις 200 ψήφους για να τον αλλάξουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Εσωτερικών «Σύστημα Εσωτερικού Ελέγχου του Δημόσιου Τομέα, Σύμβουλος Ακεραιότητας στη δημόσια διοίκηση και άλλες διατάξεις για τη δημόσια διοίκηση και την τοπική αυτοδιοίκηση».

Όπως προκύπτει από τις τοποθετήσεις των Εισηγητών και των Ειδικών Αγορητών, η Νέα Δημοκρατία, δια του Εισηγητή της κ. Κωνσταντινίδη, ψηφίζει υπέρ.

Ο ΣΥΡΙΖΑ, δια του Εισηγητή του κ. Χατζηγιαννάκη, ψηφίζει κατά.

Το ΚΙΝΗΜΑ ΑΛΛΑΓΗΣ, διά της Ειδικής Αγορήτριας κυρίας Λιακούλη, ψηφίζει κατά.

Το Κ.Κ.Ε., δια του Ειδικού Αγορητή κυρίου Συντυχάκη, τοποθετήθηκε κατά.

Η ΕΛΛΗΝΙΚΗ ΛΥΣΗ, δια του Ειδικού Αγορητή κ. Μυλωνάκη, δήλωσε επιφύλαξη.

Τέλος, το ΜέΡΑ 25, δια της Ειδικής Αγορήτριας κυρίας Μπακαδήμα, δήλωσε επιφύλαξη.

Συνεπώς, το σχέδιο νόμου του Υπουργείου Εσωτερικών «Σύστημα Εσωτερικού Ελέγχου του Δημόσιου Τομέα, Σύμβουλος Ακεραιότητας στη δημόσια διοίκηση και άλλες διατάξεις για τη δημόσια διοίκηση και την τοπική αυτοδιοίκηση» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Ζαχαριάδης Κωνσταντίνος, Καλαματιανός Διονύσιος – Χαράλαμπος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Δελής Ιωάννης, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

Τέλος και περί ώρα 17:00΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**